Bi euskal film labur izango dira Annecyko animazio-jaialdian - Deia\nEkainaren 15etik 20ra bitartean\nBi euskal film labur izango dira Annecyko animazio-jaialdian\ndeia.eus 25.04.2020 | 21:00\nBILBO. 'Alberto Vázquezek zuzendutako 'Homeless Home' eta Izibene Oñederraren 'Lursaguak. Bizi-eszenak' film laburrak ekainaren 15etik 20ra bitartean ospatuko den Annecy Nazioarteko Jaialdian izango dira. Koronabirusaren pandemia dela eta, jaialdia modu digitalean egingo da.\nAnnecyk 94 herrialdetako 3.000 lan baino gehiago jaso ditu bere lau kategorietan: film laburrak, graduazio-filmak, telebistako filmak eta film komisionatuak. Munduko animazioaren elitean daude bi euskal film laburrak, eta Eusko Jaurlaritzako Kultura eta Hizkuntza Politika sailaren ekoizpenerako laguntza jaso dute. Guztira, 37 lan hartzen dituen film laburren kategorian lehiatuko dira biak. Horien artean Espainiako beste bi lan daude: Brasilekin elkarlanean koproduzitutako Camila Katerren 'Haragia' eta Begoña Arostegiren 'Ni'.\nUniKo produkzio-etxeko ekoizle exekutiboa den Ivan Miñambresek ekoiztuta Alberto Vázquezek zuzendutako 'Homeless Home' film laburrak fantasiazko unibertso jakin batean kokatutako istorio existentzialista eta soziala jorratzen du. Proiektu hau UniKoren, Frantziako Autour de Minuit ekoiztetxearen eta Madrilgo AltContent produkzio-etxearen arteko koprodukzioa da. Miñanbresek 'Dekoratua' lanagatik Goya saria irabazi zuen 2017an, eta 2019an 'Hilobi bat naiz' film laburrarengatik izendatu zuten, bere ibilbidean zehar egindako dozenaka aintzatespenen artean.\nBestalde, Izibene Oñederra azkoitiarrak Frantziako lehiaketan parte hartuko du 2019ko Kimuak katalogoan sartu den 'Lursaguak' lanarekin. Filmak, gainera, Donostiako Zinemaldiko Zabaltegi atalean parte hartu zuen, eta Malagako Jaialdiak, Animasivok (Mexiko) eta Zinebik ere hautatu dute. Sortzaile eta ekoizle gipuzkoarrak 'Beti Bezperako Koplak' (2016), 'Berbaoc' (2008), 'Amar' (2010) eta 'Areka' (2017) filmetan parte hartu du, halaber. Annecyn, berriz, kontaketa ilun bat aurkeztu du, giza izaerak esparru garaikidean duen zereginari buruzkoa.


EURO BERRIRAKO BIKO FRONTEA | Ekonomia | Berria\nEURO BERRIRAKO BIKO FRONTEA\nEuropako Kontseiluan diru bakarra indartzeko neurriak eztabaidatuko dituzte asteon. Merkelen eta Macronen arteko akordioaren bidez gutxieneko batzuk aurrera ateratzea ahalbidetu nahi dute.\nAngela Merkel Alemaniako kantzilerra eta Emmanuel Macron Frantziako presidentea, Berlinen egindako bilera batean. CARSTEN KOALL / EFE\nMacronen garaipenak eta brexit-ak ireki zuten Europako Batasunaren geroari buruzko eztabaida. Besteak beste, diru batasuna indartzeko proiektua jarri zen martxan. Euroaren birfundazioari buruz ere hitz egin zen. Urtebete geroago, urardotuta zeuden aurreikuspenak, konpromiso zehatzak hartzeko ezintasunak zamatuta, eta migrazioaren gisako gaiek hartu duten garrantziaren atzean geratuta.\nEkainaren 29rako deitutako goi bilera porrot egiteko zorian zegoela, Alemaniak eta Frantziak gutxieneko bide orri bat adostu dute, eta gainerako estatu kideak konbentzitzen ahaleginduko dira. Erreskate funtsa eguneratzeko eta eurogunerako aurrekontu bat sortzeko akordioa egin dute bi herrialdeen artean, baina aspaldiko korapiloak askatu gabe segitzen dute. Esaterako, banku batasuna bururaino eramateko.\nFinantza krisia hasi zenetik hamar urtera, lorpen bat bilatu da: berriro ere halako enbata batek euroa bera arriskuan jarriko ez duela bermatzea. Agian, euroa zerbait gehiago izan beharko litzateke, duela gutxi Mario Draghi EBZko buruak laburbildu zuen gisara: «Europako jendea euroarekin fio da, baina espero du betetzea agindu zituen egonkortasuna eta oparotasuna».\nBat. Europako Diru Funtsa, erreskaterako bitartekoa\nEuroguneko krisiak eragindako urrats handienetako bat izan ziren erreskate funtsak, merkatuen bidez finantzatzeko arazoak zituzten herrialdeei maileguak emateko. Greziari lehen erreskatea emateko behin-behineko bitartekoari (EFSF, ingelesezko sigletan) sistema iraunkorrago batek eman zion jarraipena: Europako Egonkortasun Mekanismoa edo ESM. Orain, tresna hori nola egokitu eztabaidatzen ari dira, krisien aurka berme gehiago eman ditzan.\nBi ziren Frantziaren lehentasunak. Batetik, gaur egun baino finantza ahalmen handiagoa izatea. Uneotan, 700.000 milioi euro arteko maileguak eman ditzake, euroguneko gobernu guztien bermea baliatuta. Bestetik, maileguak emateko erraztasun handiagoak eskaintzea. Hau da, erreskate osoa behar izan gabe gobernuek eskura izatea maileguak lortzeko aukera. Alemaniak, berriz, egungo egituratik abiatuta Europako Diru Funtsa sortzea planteatu du, NDF Nazioarteko Diru Funtsaren antolakuntzan oinarrituta. Funtsean, euroguneko herrialdeen gaineko kontrol makroekonomiko handiagoa izango duen gobernu arteko erakunde gisa irudikatzen du Alemaniak funts berria. Bruselaren irizpideekin Berlin ez da sekula askorik fidatu.\nMesebergeko akordioa bien arteko nahasketa da. ESMri izena aldatuko diote, eta funtsa martxan jartzeko akordioak berrikusiko dituzte, funtzio berriak baimentzeko. Alemaniak ontzat jo du Frantziaren ideia. Hots, funts berriak aukera gehiago emango dizkie herrialdeei kredituak eskatzeko, likidezia arazoak badituzte edo behin-behinean finantza merkatuak itxita aurkitzen badituzte, erreskate osoa eskatu behar izan gabe. Maileguek baldintza batzuk izango dituzte atxikiak, baina, hasiera batean, erreskateak sinatzerakoan onartu diren akordioetakoak baino leunagoak izango dira.\nAlemaniak ere bere partea atera du. ESM gaurkotuak zeresan handiagoa izango du erreskate programak kontrolatzeko eta ikuskatzeko. Orain arte, funtseko teknikariak aritu dira lan horietan, baina ofizialki batzordeak, EBZk eta NDFk partekatu dute ardura hori. Diseinu berriak NDFren esku hartzea mugatuko luke, nahiz eta estatu kideei NDFra diru bila jotzeko aukera baimenduta jarraitu.\nArgitu beharreko puntu korapilatsuena da erreskateetan zer tratu eman behar zaion zor subiranoari. Alemaniako Gobernuak, Herbehereek eta Ipar Europako beste gobernu batzuek defendatu dute aurrerantzean edozein erreskate prozesutan galeren parte bat euren gain hartu beharko dutela zor jabedun pribatuek, Grezian egin zen modura. Frantziak, Espainiak eta Italiak ez dute gustuko zor berregituratzeei halako izaera automatikoa aitortzea. Handiegia iruditzen zaie krisi batean inbertitzaileak ihesean jartzeko arriskua. Alemaniak ESM berriari eman nahi dio zorraren jasangarritasuna kalkulatzeko ardura. Ez dago akordiorik horretarako.\nBi. Banku batasuna, erdizka\nKrisiak behartutako bigarren proiektua izan zen banku batasuna, euroa sortu zenetik batasunak esparru ekonomikoan egin duen erreforma handinahitsuena. Sei urte geroago, ordea, osorik gauzatu gabe segitzen du, eta ez dirudi goi bileran prozesua bururaino eramateko baldintza egokiak daudenik.\nHiru zutabe zituen banku batasunak. Lehen biak, Europa osorako ikuskaritza eta arazoak dituzten bankuak kudeatzeko arau komunak, indarrean daude, ñabardura batzuekin. Aurrera begira porrot egin duen banku bat berregituratu edo likidatu behar denean, akziodunek eta hartzekodunek euren gain hartu beharko dute faktura. Gehiago beharko bada, sektoreak jarritako funts batetik aterako da.\nMerkatuak erabat baretzeko asmoz, ESM azken kreditu emailea bihurtzea adostu dute Alemaniak eta Frantziak. Formula horren arabera, beharra balego dirua aurreratuko luke funtsak, baina gero banku sektoreak itzuli beharko lioke. Asko jota, 60.000 milioi arte jarri ahal izatea aztertzen ari dira.\nAzken zutabea falta da: gordailuak bermatzeko funts bat sortzea. Krisi baten aurrean euroguneko herrialde batetik besterako kapital ihesak eragotziko lituzke aseguru komun batek. Alemaniak ezetz esan dio, orain arte, eta Merkelek aurreratu du «etorkizun urrun baterako» baino ez duela ikusten. Beldurra dio krisiaren ondoren Europa hegoaldeko bankuek pilatu dituzten kreditu ustelen faktura Alemaniako zergapekoen poltsikotik ordaintzeari.\nHiru. Eurogunea indartzeko aurrekontua\nZiur aski, Merkelek eta Macronek iragarritako berrikuntza handiena da eurogunerako aurrekontu propio bat martxan jartzeko asmoa. Zehaztasun asko falta zaizkio, baina Frantziak garaipentzat jo dezake, arazoak arazo proiektuaren espiritua aitortu zaiolako. Macronek etorkizunera begira duen ikuspegian giltzarrietako bat da konbergentzia. Euroguneko herrialdeen arteko desoreka ekonomikoak eta sozialak murrizten ez badira, sinetsita dago moneta bakarraren ziurgabetasuna ez dela desagertuko. «Diru bakarra, eta hemeretzi politika ekonomiko ezberdin: horrek ezin du iraun», ohartarazi du Bruno LeMaire Frantziako Finantza ministroak.\nKonbergentzia, berrikuntza eta inbertsioak sustatuko lituzke aurrekontu berriak. Merkelek berak babestu du: «Eurogunean, konbergentzia ekonomiko handiagoa behar dugu. Horretarako, berritzeko ahalmena indartu behar dugu».\nFrantziak ez du lortu proiektuari egonkortze funtziorik ematea. Hau da, krisiak euroguneko herrialderen bat astinduz gero, aurrekontu hori arazo ekonomikoak arintzeko erabiltzea nahi zuen. Itunak aipatzen du etorkizunean langabezia egonkortzeko funts bat eratzeko aukera. Antzekotasunak ditu Europako Batzordeak proposatu duen krisien aurkako funtsarekin. Krisi baten ondorioz langabeziak gora egingo balu, aurrekontuak dirua bideratzea litzateke. Aurrerapenak lirateke. Hau da, laguntza jaso duen herrialdeak etorkizunean bueltatu egin beharko lituzke.\nXehetasun asko falta zaizkio euroguneko aurrekontuari. Alemaniak «milaka milioi gutxi batzuetara» mugatu nahi du kopurua. Frantzia gutxienez BPGaren %1 lortzeko bultzatzen aritu da, 120.000 milioi euro gutxienez. Gutxiago izatearekin konformatzen da, edonola ere, abiapuntu gisa, eta aurrerago handitzeko aukera onartzen bada. Bi herrialdeak ados jarrita ere, ez da ziurra aurrera egingo duen. «Ez gaude horren alde», aurreratu du Wopke Hoekstra Herbehereetako Finantza ministroak. Herbehereek eta beste herrialde batzuek zalantzan jarri dute eurogunerako aurrekontu propio bat izatea.\nLau. Aktibo segurua, ahaztuta\nEuroari buruzko goi bileran eztabaidatuko diren gaiak bezain garrantzitsuak dira mahaitik kanpo geratu direnak. Horien artean, ziur aski adierazgarriena da eurogune osoan aktibo seguru bat martxan jartzeko proposamena, eurobonuak jaulkita. Sortu aurretik lurperatu zuten ideia Ipar Europako herrialdeek, baina horren bidez konpondu behar zen arazoak bizirik jarraitzen du, Italiako Gobernuaren izendapenekin gertatu zen zurrunbiloak agerian utzi zuen bezala.\nFinantza krisian, merkatuak eurogunea ez zuen identifikatu bloke bat bezala, baizik eta soilik moneta partekatzen duen banakako herrialde multzo bat bezala. Arazoak hasi zirenean, egoera ahulena zuten herrialdeen zorpetzea alde batera utzi, eta inbertitzaileek ihes egin zuten babeslekutzat jotzen dituzten aktiboetara. Nagusia, Alemaniako bonuak. Arazoak estututa herrialderen bat eurotik ateratzeko balizko arriskua ez da sekula desagertu merkatuen pentsamendutik.\nEurobonuen bidez zatiketa horri aurre egin nahi zitzaion. Herrialde baten bermea ez ezik, bloke guztiaren babesa duen aktibo bat segurua eta kalitate gorenekoa litzateke, baina Alemaniarentzako anatema den arlo batean sartuko litzateke: arriskuen mutualizazioa. Hots, Alemaniak ez du izan nahi besteek hartzen dituzten erabakien erantzule.\nAtea itxita ikusi duenean, Bruselak eurobonu light batzuk proposatu ditu. Herrialde ezberdinetako zor publikoa bateratuko luketen tituluak dira. Gehiena, Alemania edo kalitate gorena duten herrialdeena litzateke, baina kopuru bat kalifikazio txikiagoa duten herrialdeek jarriko lukete. Hori bai, herrialde bakoitzak bere gain hartuko luke hor jarritako zorraren zatiaren arriskua. Titulizazio horren eskemak —arrisku ezberdineko zorpetzea nahastu eta saltzeak— lehen kritikak piztu ditu, finantza krisia sortu zuten hipotekei lotutako produktuekin antzekotasun handiak dituelako.\nEBk amaitu ez duen beste eztabaida bat da egonkortasun eta hazkunde ituna sinplifikatzeko prozesua, finantza arauak argiagoak eta gardenagoak izan daitezen.


Emozioen manipulazioa • ZUZEU\nEmozioen manipulazioa –\nAgortutako formatua zirudienean berpiztu, eta orain hamabost urte TVEk sortutako Operación Triunfok sekulako arrakasta izan ei du azken edizioan, baita euskal ikus-entzuleen artean ere. Lehiaketak Euskal Herritarra izan du garailea, Amaia Romero iruindar gaztea, baina asteon jokatu den finala erabaki baino lehen fenomenoari buruz idatzi zuen Rakel Goñi Lacar kazetariak, Uriola agerkarian:\nJoan den astean Operación triunfo telebista saioko argazki bat ikusi nuen. Bertan epaimahaikideen erabakiaren zain zeuden lau parteideak agertzen ziren. Zur eta lur geratu nintzen saioa irabazteko ‘aukera’ gehien dituen Amaia abeslariaren janzkerarekin, gainontzeko abeslarienarekin alderatuta.\nGoian ikus dezakezuen irudian behintzat susmagarria da lehen saiotik ‘publikoaren faboritoa’ izan denak halako soineko dotore eta distiratsua janztea eta beste hiruek janzkera ganorabakoagoa eramatea. Une hartan kasualitatea litzatekeela pentsatu nuen, baina gaur kuriositateak jota argazkiak bilatzeari ekin diot eta hara non, behin baino gehiagotan gertakari bera eman den. Kuriosoa da erabat harrituta geratu naizelako nire teoria babesten duten irudi horiekin. Aitortzen dut ez nuela espero.\nHorren ondorioz nire burua kitzikatu dut araketarekin jarraitzeko. Operación triunfo-ren inguruan zenbait artikulu topatu ditut hein batean ildo beretik doazenak. Batzuen ustez Gestmusic produktoraren helburua saio honen bitartez Amaia abeslari iruindarra musikaren izarra bihurtzea da, horretarako bere aktuazioetan musika estilo gutxien ukitu dituen abeslaria izan da, bere estilotik hurbilago egonik eta arrisku gutxiago hartuz, ondorioz akatsak izateko arrisku gutxiagorekin. Kazetari batzuen arabera, ez da kasu bakarra izan, antza denez, zortzigarren galan abeslari baten inguruko irudi positiboagoak atera zituzten beste abeslari batekin alderatuta. Kasu honetan biak kaleratzeko arriskuan zeuden.\nGuzti honek burura ekarri dit Bilboko Gransan izeneko hip-hop abeslariak bere Payola abestian salatzen duena: “Musikak kontrolatzen duen dirua… Carmonatarrak bere ilobak multinazional batean entxufatzen dituzten bitartean artista hobeak kalean geratzen dira (…) Musika joko bat besterik ez da eta diruak kontrolatzen du (…) 40 Principales-en lehen postuak kostatzen duen 80.000 euroei buruz hitz egitera natorkizue (…)”. Halako esaldiak entzun daitezke Gransanen abestian.\nHain erraza al da gure emozioen-manipulazioa egitea? Gutxienez beldur pixka bat ematen du ezta? Nietzschek zioen bi pertsona mota esistitzen direla supergizon/emakumea eta artalde gizon/emakumea. Artalde gizon/emakumeak al gara? Medioek, musika multinazionalek, gure emozioekin joka dezakete gure borondatea manipulatzen, dohain berezirik gabeko abeslari baten arrakasta lortu arte? Zoritxarrez, erantzuna baiezkoa dela deritzot eta irakurleak ez haserretzearren ez dut izenik botako. Multinazionalek jakin badakite zer esan, nola esan, zer egin… euren interes propioak lortu arte.\nAbeslariak ‘aurkitzeko’ azken urteotan telebista kateetan egon diren saioetan maiz entzun izan dira iruzur salaketak. Horren adibiderik nabarmenena La Voz saioa da. Formatu honetan partaide askoren artean hautaketa egiten dute epaimahaikideek abeslariari bizkarra emanez eta bere ahots-gaitasunak kontutan hartuta, irudiaren eraginik gabe. Baina hara ze kasualitatea hautaproba hauetan behin Jose Antonio Abellan kazetari famatuaren alaba Sharay Abellan hautatzen dutenean, edo iaz adibidez Malu abeslari eta epaimahaikidearen lagun batek sailkapena lortzen duenean. Matematikazaleek esango luketen bezala, probabilitate gutxi daude hautaprobetara aurkeztu diren milaka pertsonen artean hauek hautatuak izateko.\nInformazioaren manipulazioa eta ondorioz emozioena aspaldikoa da. Informazioaren kontrolaren bitartez iritzi publikoa ere kontrolatzen edo bideratzen baita askotan. Litekeena da informazioaren erabilpenaren lehen kasuak aitzineko plaza publiko eta agoretan eman izana. Geroztik mundua asko aldatu dela argi dago eta gaur egungo komunikabideak: telebista, irrati, egunkari (ohikoak edo digitalak), manipulatzeko armak bihurtu dira, euskaldunok eta azken hilabeteotan kataluniarrek ere ondotxo dakite.\nBukatzeko itzul gaitezen Operación triunfo-ra. Jadanik badakigu Amaia Romero iruindarrak Espainia ordeztuko duela Eurovision lehiaketan aste honetan irabazitako lehiaren ondorioz. Astelehenean ere jakingo da nork irabazi duen Operación Triunfo saioa. Muturreraino eramango al du Gestmusicek bere ‘plan izkutua’? Aitortu behar dut aurten ez dudala saioa jarraitu aurrekoetan bezala, baina entzun ditudan aktuazioetan ez diot Amaiari ezer berezirik topatzen eta bera baino abeslari hobeak pasa direla saiotik deritzot. Egia da pertzepzio pertsonaletik ari naizela ez bainaiz musikan aditua, baina pertzepzioak garrantzia handia du komunikazioan sentsazio eta emozioekin lotura zuzena baitu, eta kasu honetan perzepziotik harago pistak nahiko argiak direla deritzot. Astelehenean ikusiko dugu!\nEmozioen manipulazioa Emozioen manipulazioa Emozioen manipulazioa Emozioen manipulazioa\nemozioak, lehiaketa, manipulazioa, musika, Operacion Triunfo, OT, telebista


Dizdizka ETB1eko 'Ahotsak' saioan lehiatuko da gaur : Oarsoaldeko Hitza\nGaurko saioan arituko dira errenteriarrak lehian. Argazkia: Dizdizka\nEuskal Herriko abesbatzarik onenaren bila dabil ETB1eko Ahotsak saioa. Julian Iantzik eta Hibai Etxeberriak aurkeztutako saioan 24 abesbatzek hartuko dute parte, zortzi saiotan banatuta. Saio bakoitzeko irabazleak Donostian jokatuko den finalean lehiatuko dira. Bertan erabakiko dute zein den irabazlea.\nLandarbasoren Dizdizka abesbatzak parte hartuko du saioan. Maialen Dorronsorok gidatuta, gaur izango da errenteriarrak telebistan ikusteko aukera. 22:00etan hasiko da saioa. Dorronsorok abisua eman die beste bi lehiakideei, Bilboko San Anton, eta Algortako Kimetz abesbatzari: “Irabaztera goaz”.


| Gure geneen aurka borrokaneuskaljakintza\nGure geneen aurka borrokan\nBy izaskungs on 2010(e)ko martxoak 10 in arazoak, gizartea\nIspilua emakume askoren amesgaizto bihurtu da. Errealitatea erakusten du eta askok urrundu egin nahi dute hortik gorputz argal, zizelatu eta betiko gaztetasunean izoztutakotik oso urrun gaudelako. Ispiluak emakumeok gehien kezkatzen gaituzten inperfekzio horiek agertzen ditu. Â Betidanik izan gara zelulitisaren beldur; izterretan sortzen diren mendikate horiek ez agertzeko erregutzen dugu. Eta nork ez ditu inoiz Angelina Jolieren ezpainak desiratu? Baina, dudarik gabe, emakume guztiak adinez gora joan ahala, gehien gorrotatzen dutena zimurrak ateratzea da. Lehenengo, begien ondoan ateratzen hasten dira; gero aurpegi osora zabaltzen dira, eta iraganean izandako azal leuna oroimenean baino ez da geldituko.Â Beraz, nola gainditu edertasunetik aldentzen gaituzten “huts” hauek?\nSoberan ditugun kilo horiek gainetik kentzeko, aldizkarietan ateratzen diren dietak egiten ditugu. Jangaitza izanagatik, emakume eta neska asko gai dira moda-modan dagoen argaltasun hori eskuratzeko. Batzuk obsesionatu egiten dira, eta jaten dutena kontrolatu eta kaloriak kontatzera iristen dira. Bide hau jarraitzeak ez du amaiera onik ekartzen, anorexia edo bulimia hortxe daudelako.\nHala ere, dieta egiteak argaltzea baino ez du ahalbidetzen. Beraz, nola lortu zimurrik gabeko aurpegia, haurdunaldiaren ondoren zintzilik geratutako azala desagertzea, deformidaderik gabeko sudurra edota zure titientzat neurriko bularretako bat eduki ahal izatea?Â Kirurgiaren bidez. Gero eta jende gehiagok jotzen du irtenbide honetara. Teknikak hobetzen ari dira eta, teknologia berriekin hainbat aurrerapen egin denez, kirurgiak lorpen handiagoak egitea ahalbidetu du. Beraz, orain gehiago dira kirurgian konfiantza osoa jarri dutenak beraien kezka horiek desagerrarazteko.\nFamatuak hasi ziren kirurgiarekin gorputzeko atalak hobetzen, gorputzak beraien lanean zerikusi handia zuenez, gainerako pertsonentzat eredu izan behar zutela aitzakiatzat hartuz. Aitzakiak baino ez. Horren atzean, eder eta gazte mantentzeko grina zegoen. Izan ere, nolatan hartuko dute protagonistatzat zimurrak edo izugarrizko sudurra duen aktoresa bat?\nGurekin ere antzeko zerbait gertatzen da. Gaur egungo gizartean, aurreiritzi asko ditugu eta kanpoko itxurak garrantzi handia du. Modako moldetik ateraz gero, denen burla bihur zaitezke. 1,60 m neurtuz gero, txikia izango zara modelo izateko, eskatzen duten 1,’70 m-tik oso urruti zabiltzalako. Sudur handia edukiz gero, gaizki emango duzu pantaila aurrean, gehiegi ikusi eta aurpegi orekatu izatetik urruntzen zarelako. 36 tailan sartzen ez bazara, gizenegi egongo zara. Eta bularretakoaren 85 taila handiegi baduzu,Â nahiz eta 18 urte izan,Â oraindik oso gaztea zarela pentsatuko dute. Horregatik, gero eta jende gehiago joaten da inperfekzio horiek konpontzera.\nBaina zergatik da horren garrantzitsua gazte eta eder mantentzea?Â Ezin al dugu garen bezala izan, eta, denborak aurrera egin ahala, naturaltasunez zahartu, biologikoki horrela programatuta gaudenean? Zergatik aldatu goitik behera gure itxura gure geneen kontra? Argi dago kanpoko itxurak beti izan duela garrantzi handia, baina azken hamarkadan gehiago oraindik kirurgiari esker. Horrelako gauzekin ahazten duguna da pertsona egiten gaituena gure barnean dagoela. Eta hori izan beharko litzateke garrantzitsua; izan ere, garrantzitsua esentzia da, ez estaltzen gaituena. Garen bezalakoak izaten jakin behar dugu; gure akatsak onartu eta dohainak indartu behar ditugu.\narazoak, edertasuna, gizartea, kirurgia


Arratieko I. Gazte Egune ospatuko da Igorren hilaren 16an - Arratia - Begitu.eus\nArratieko I. Gazte Egune ospatuko da Igorren hilaren 16an\nAsier Abrisketa 2021-10-13 12:56\nArratia, eta Zeberioko, gazte eragile eta asanbladak batuko dauzan lehenengo jaialdia ospatuko da zapatuan. “Badoa, Bagabiz, Badator” lemagaz deskribidu dabe eskualdean errotzen dabilen gazte mobimentu barriztua.\nJaialdia goizean goizetik hasiko da Kiñu Gaztetxean, 09:30ean hasiko da gazte gosaria. Indarrak hartu eta formazino saioak egingo ditue goizean, berbaldiak eta debateak tartean. 13:00ak arte izango dira gazteen problematikak lantzeko ekintza honeek. Halanda be, herri azokea eta umeentzako tailerrak be egongo dira Igorren, 11:00etatik 14:30era. Merkaduak inguruko hainbat baserritar eta sortzaile bilduko ditu, produktuak saltzean.\n15:00etan barriz, herri bazkaria ospatuko da, bertso eta guzti. Menu beganoa ogi, ur, ardao eta kopeagaz zerbitzatuko da. Sarrerak bederatzi eurotan erosi daitekez Igorreko Herrikoan, Lemoako Atxetan eta Zeberion, Maribiren dendan. Bazkaria, eguraldiaren arabera, frontoian edo Gaztetxe alboko landan egingo da.\nArrastian rally-poteoan ibiliko dira gazte kuadrillak herriko tabernetatik, 21:00etan barriz Gaztetxera egingo dabe buelta. Bertan Aramaioko El exterminio de la raza del mono punk taldea eta Galazota taldeak emongo dabez kontzertuak. Talde arratiarra da Galazota, bere lehenengo zuzenekoa eskainiko dau zapatuan, azken hilean hainbat kanta kaleratu ostean. Gaua amaitzeko giroa DJ Balkiriaren esku geratuko da, murrizketen osteko Arratiako lehen jaialdian.


China S308 Abiadura handiko flasko birakariak etiketatzeko makina Fabrikazioa eta Fabrika | S-conning\nS308 Abiadura handiko flasko birakariak etiketatzeko makina\nHainbat eskering mota aplikatzeko (ampola mota desberdinak. Ahozko likido botilak, flaskoak eta abar), 10mm-30mm diametroarekin (edo neurri pertsonalizatua)\nS308 Abiadura Handiko flasko etiketatzaile medikamentuen injekzio produkzio linea polifazetikoa da netcon kontrol teknologia berriena eta azkarrena duena (aukerakoa). Ukipen bakarraren pantailako klik bakarrarekin, zure produktuaren beharretarako ezarpen guztiak doitu ditzakezu.\n- Abiadura handiko (Japonia / Frantzia / AEB)) etiketatze servo sistema hartzea;\n- Hainbat eskering mota aplikatzeko (ampola mota desberdinak. Ahozko likido botilak, flaskoak, etab.), 10mm-30mm diametroarekin (edo neurri pertsonalizatua);\n- Doitasun handiko etiketatze sistema, 1 mm etiketatzeko tolerantziarekin; -Abiadura egonkorra:> 400 ~ 800 botila / minutu;\n-1 / 300.000 baino kalte txikiagoa;\n- Adimen anitzeko ikuskapen sistema, abiadura handiko, zehaztasuneko, egonkortasuneko eta fidagarritasuneko konbinazio perfektuekin\n-Makina osoak SUS304 altzairu herdoilgaitza eta A6061 hartzen ditu\n-Resistentzia handiko aluminiozko aleazioa, itxura ona eta cGMP, FDA, OSHA, CSA, SGS eta CE baldintzak betetzen dituena.\n- Birakaria eta arrabolazkoa hiru kokapenekin, abiadura handiko etiketatze funtzio zehatza eta egonkorra bermatzeko;\n- Izarrak gurpileko baztertzeko gailuak akatsak zehatz antzeman eta ezabatu ditzake material ordenatuak; abiadura handiko funtzionamendua denean.\n- Bideoa hautemateko gailua detektatzeko hainbat funtzio eskaintzeko: etiketatzea hautematea, ihesak hautematea eta inprimatzeko kodea hautematea; arau gutxiko ondasunak kendu eta birziklatu egingo dira.\n- Abiadura handiko estanpazio beroa egiteko makina, transferentzia termikoko inprimagailua edo tintazko inprimagailu makina aukeratu dezake kodeketa sinkronizatzeko;\n- Ekipoen funtzionamendurako egoera eta alarmen informazioa sisteman denbora errealean islatu daiteke.\nServo-gidari dituen gure makinak etiketa zehatza eta abiadura handiko errepikakorra ematen du. Eskuko gurpilen doikuntza errazak eta alboko errailen bizkor doikuntzak zure produkzio linean "denbora gehiago" ahalbidetzen dute! S308 ia industria guztietan erabiltzen da, hala nola farmazietan, norberaren zaintzako produktuetan, elikagaietan, bitaminetan, kosmetikoetan eta produktu kimikoetan, non klaseko fidagarritasunik onena eraginkortasunez ekoizteko agindua den.\nTxertoa injektatzeko linea honen gida erraila kalitate handiko aluminioz egina dago, industria-plastiko gogorrez estalita dagoena, etiketa zehatza eta produktuaren babesa bermatzeko, bezeroaren produktua erakargarria eta egoera ezin hobean mantentzeko.\nDimentsioa (L) 2208 x (W) 1420 x (H) 1948mm\nEdukiontziaren tamaina Φ10-30mm\nAurreko: S921 Abiadura handiko hodi biguneko etiketatzailea\nHurrengoa: S307 Abiadura handiko ontziak etiketatzeko makina\nTxinako Fabrikako Beira Automatikoaren B prezioaren fitxa ...\nFabrikako prezioa Txinako Hortzetako pasta nahasteko sakabanatzailea ...\nFabrikako merkea Hot China Pharma ekoizpen lerroa ...\nPlastikoa zigilatzeko makina, Etiketa Inprimagailua Kosmetika Ontziak Botiletarako, Xiringak muntatzeko eta etiketatzeko sistema, Botila komertzialak etiketatzeko makina, Goiko eta beheko etiketatzailea, Etiketa aplikatzeko makina kutxetarako,


Santa Klara eta Dama pobreak.\nSanta Klara jaio zan Asisen. Faborino eta Ortolana beraren gurasoak ezkontzarekiñ bateratu zituzten uri artako etxadi anziñako eta txit argi Szefi eta Fuimitarrak, zeiñtzuen aide artean kontatzen ziran Errufino eta Silbestre doatsuak. Kondeak zeukan Subaso mendiaren egutera egalean Sasso-Rosso zeritzan gaztelu bat, zeñaren siñaleak oraindik ikusten diran. Kondesa joan zan deboziozko erromesean Jerusalena, Gargano mendira eta Erromako San Pedrora, eta etxeratzean Jaungoikoak begiratu zion miserikordiarekiñ, eta Ortolanak barau eta orazioen bidez iritxi zuen beraren diñako alaba bat, Samuelen amak bezela.\nEgun batean Jesus gurutziltzatuaren aurrean belaunikaturik, erraietan zeraman frutua bedeinkatu zezala Jaunari eskatzen zegoela, aditu zuen aingeruen gisako itz ots gozo bat, esaten ziona: «Etzaitez ikaratu, Ortolana, emango dezu argitara aur bat, mundu guzia argituko duena». Itz oetan adierazitako aurra jaio zan andik egun batzuetara, parra gozoa ezpañetan zuela; bataiatu zuten, amabi urtez aurretik San Frantzisko bataiatua izan zan ponte artan bertan, eta amak nai izan zuen Klara izen ederra jartzea, geroenean emango zuen argitasun aundiaren irudia bezela. Egun artan, zeña zan 1194ko uztaillaren 16garrena, zeru-lurrak atsegiñez bete ziran.\nKlara zan inozenzia eta piedadearen ispillu bizia. Aurtasunetik asi zan bere burua nekatzen eta ilduratzen, eta orretarako zeraman zilizio edo zurdazko soka bat bere soñeko ederren barrendik. Zan gorputz aundikoa, arpegi egoki eta ederrekoa, kolore presko eta gorrikoa, eta buruko illea berriz txit aundi eta urre gisakoa. Gurasoak ikusirik argan ainbeste grazia, munduan eroso izateko bidea ematea beste asmorik etzuten; Klarak ordea etzuen orrela pensatzen, eta emezortzi urtetara iritxi zanean, erabaki zuen eskeintzea erregeen erregeri bere birjiñtasuneko lorea. Jaungoikoak lagundu zion Klarari bialtzen ziola Franzisko, lurrean bere giari eta zeruan betiko adiskide izan bear zuena.\n1212ko garizuman Santuak predikatzen zuen Asisen San Jorjeko Eleizan, eta garizuma artan, predikatzen aurrenekoa bazuen ere, Franziskok zeuzkan irabaziak aditzalleen biotzak bere itzera guziz egokiarekiñ.\nKlarak ezagutu nairik jendeak anbesteraño alabatzen zuten gizon miragarri ura, iritxi zuen bere ama eta aizpa Agedagandik eraman zezatela gau batean ari aditzera, eta ez al zion aditu, alabatu zuen, eta erabaki bere animako giaritzat artzera, eta asmo au agerturik Bona Gelfucci bere aide eta konfianza guziko personari, joan zan onekiñ ixiltxorik Ama Birjiña Aingeruenekora. Anziñako kondairatzalleak utzi digute itzkribatua itzaldi bizi eta senzill batean lenbiziko ikuskera au. Franziskok, ezaguturik zeruko argiarekiñ zeukala bere aurrean ondasun bat, munduak merezi etzuena, agertu zion Klarari birjintasunaren balioa, Zeruko Esposoaren edertasun paregabea, eta denborak desegiñ eziñ dezakean batasunaren ditxa esan eziñ añakoa. Gero, probatzeko bezela esan zion: «Ene alaba, zure bokazioa sinistu dezadala nai badezu, utzi itzatzu orrako soñeko eta apaiñduria oriek, saku bat jantzi, eta zabiltza eskean atez ate». Klarak, obeditu zion batere enura gabe.\nGarizumaren bukaeran joan zan ostera Fundatzalle santua ikustera. Lenbaitlen nai zizaion osoro eman Jaungoikoari, eta bere Jesusekiñ bat-egiteko palta zitzaizkan egunak iruditzen zitzaizkan urteak; gañera berriz, Franzisko bildur zan lore aiñ minbera ez ote zizaion belaskatuko munduaren asnase puzoitsuarekiñ, eta uste zuen ordua zala aldatzeko Erlijiozko bizitzaren loretegira. Erabaki zuten egiteko añ aundi au egitea 1212ko martxoaren 19an zan Erramu Igandean.\nBirjiña gaztea bere gala guziakiñ apaindua, joan zan Asisko Katedralera, baña oitura zan bezela, erramu bedeinkatuak artzera aurreratu bearrean, geratu zan bere lekuan begiak lurrera begira zituela, eta Obispo Jaunak ikusirik, beragana joanda eman zion palma-adar bat, munduagandik iristera zijoan garaipenak adierazten zituena. Urrengo arratsean, jende guzia lotan zegoen denboran Klara irten zan bere gurasoen etxetik, emaztegaia bere ezkontzako egunean bezela jantzia, Bona bere adiskide leiala lagun zuela, eta joan zan Ama Birjiña Aingeruenekora, nun fraideak itxedoten zioten zirio irazekiakiñ. Franziskok ebaki zion illea munduko banidadeak uzten zituen siñalean, para zion soñeko basto, auts kolorekoa, lotu zion gerria soka batekiñ eta estali burua zapi lodi batekiñ. Gero belaunikaturik Ama Birjiñaren imajiña aurrean, Klarak egiñ zituen bere botoak, eta partitu pobreen artean bere jantzi balioso eta apaiñduriak. Sakrifizioa osoro egiña zegoen. Franziskok eraman zuen orduan Klara S. Pauloko konbentura, nun bigarren Ordenak, lenbizikoak bezela, bere bizilekua artu zuen San Benitokorenetik.\nEziñ pensatu diteke S. Franziskok au guzia egiñ zuela Jaungoikoaren goiargi eta Asisko Obispo Jaunaren eskubide gabe.\nEtzitzaiozkan paltatu sufritu bearrak gure Santari: Gurasoak joan ziran S. Pauloko konbentura, eta erreguakiñ ezer eziñ zutenean, tratatu zuten gogorki andik ateraerazitzeagatik, baña Klarak, agertu zien burua ille-moztua, eta aldareko pillareai itsatsirik, atera zan garai eraso artatik. Beste alako batetik libratzeagatik, eraman erazi zuen Pausoko Aingeru Santua deitzen zan Benitoen beste konbentu batera.\nKlara izan zan Donzella Pobreen birjiñ jardiñeko lenbiziko lorea, eta aren aizpa Ageda, bigarrena. Au zan 14 urteko donzellatxoa, lirioa beziñ garbi, eta ardia beziñ mansoa. Klarak eskatzen zion Jaungoikoari, aren aizparen errukimentua izan, eta birjiñen maiean leku egiñ zeiola. Jaungoikoak aditu zion eskaria, eta andik egun gitxira joan zizaion Ageda esanaz: «Ene aizpa, nik ere Jaungoikoa serbitu nai det zurekiñ batean». «Ene aizpa maitea, erantzun zion Klarak laztanduaz: bedeinkatzen det Jaungoikoa, bete dalako nere animaren deseo biziena».\nKlara eta Ageda! ona bi aizpa, bi triunfo San Franziskorenak, bi arkume garbi zijoazenak sakrifikatzera Jaungoiko biziaren aldarean, mundutarrak atsegiñ galgarrietara dijoazen baño bizitasun geiagorekiñ.\nIkuskarri biguñ onekiñ Aingeru Santuaren konbentua poztutzen zan bitartean, beste gauzarik pasatzen zan Sta. Klararen etxean. An aditzen ziran pena, arrabi eta desesperazioko garraxiak. Faborino Kondea burutik egiña bezela zegoen. Laister bere adiskideak bildu, eta agertu ziezten bere sentimentuak. Oetako amabik artu zituzten armak, eta juramentu egiñ zuten ekarriko ziotela ostera bere alaba, illa edo bizirik. Leku sagraduari batere begiratu gabe, sartu ziran konbentuan, eta batek Agedari buruko illetik elduta, atera zuen arrastaka mendiaren egaleraño, baña bereala Agedaren gorputza aiñ pixua egiñ zan, non eramantzalleak ezaguturik etzutela bear adiña indar, utzi zuten erreka zistor baten ertzean. Agedaren osaba Monaldok, altxa zuen esku sakrilegoa, zeukan ezpatarekiñ eritzeko ustean, baña besoa legortu zizaion geratuaz mugitu eziñ zala. Bitartean allegatu zan Klara, eta erregutu zien bere aideai, arren utzi zezaiotela Agedaren gorputz odoldua, eta onekiñ zaldunak, ikaraz eta kezkaz beterik alde egiñ zuten andik, bi aizpak laztandurik, Jesu Kristogatik sufritzea merezi izan zutelako poztu eta peligro artatik libratu ziralako Jaungoikoa bedeinkatzen zuten bitartean. Esan dezagun bereala, familiaren borondate gaizto ura txit laister itzuli zala naitasun txit arrigarrian. Monaldo sendatu zan millagroz, eta ezaguturik sendaera ura zor ziola illoben orazioai, biurtu zan esker onez aen defentzalle, Faborino jarri zan Jaungoikoaren borondatera, eta andik denbora gitxira ill zan justuen eriotzarekiñ.\nFundatzalle santuak jantzirik Agedari penitenziako abittua, para zituen aizpa biak San Damiango Eleiz, aurrena konpondu zuenaren aldameneko etxean. Ala egiztatu zan bost urtez aurretik San Franziskok esan zuena, au da, Dama pobreen konbentu bat San Damianen izango zala.\nAn sartu zan Klara borondatezko karzelan bezela, nondikan etzan irten zeruko zoriontasunera joateko baizik. San Damian izan zan Dama pobreentzat, San Franzisko eta bere lagunentzat Porziunkula bezela, lur bedeinkatu bat munduarentzat itxia, eta bakarrik zerurako irikia. Nork esan dezake zenbat lore azi ziran bertan, nolako usai gozoak banatu ziran zelda txar aetatik, eta zenbat aingeru aragizko igo ziran andik gloriara? Askoko degu esatea, aurrenetik bokazio asko izan zirala, eta Abadesa Santak ikusi zituala bere inguruan moja asko eta asko, eta oen artean bere ama Ortolana, alargundu zanean, Beatriz bere aizpa bestea, eta lenago aitatu degun Bona Guelfuccio.\nJarria geratu zan, bada, bigarren Ordena Penitenziakoa, geroenean Klarisen ordena deitu zizaiona. Franziskok izkribatu zuen berarentzat Erregla bat Erlijioso txikienentzakoenaren antzekoa, beste egiñbide berezi batzuekiñ, eman zien Dama pobreen izena, jarrierazo zuen Klara San Damiango Abadesa izatera, eta nai izan zuen familian bizi zedilla, aurrena jarritakoa bezela, pobreza osoko arroka gogorrean. Maiz zuzentzen ziozkan konselluetatik, ez da guganatu eskutitz labur eta bizi bat baizik, zeña eskeiñtzen diegun gure irakurleai San Franziskoren itzkera-gordairuko prenda baliosoeneko bat bezela. «Ni zure Serbitzari ezerez onek jarraitu nai ditut Jesu-Kristo eta bere Ama txit santaren bizitz pobrezak, eta iraun onetan eriotzaraño. Zuei bada, nere damai bezela, erregutzen dizuet alegiñ guzian, gorde dezazutela beti onelako bizitza eta pobreza, gai onetan entzun gabe iñoren esan eta konsellu kaltarkitsuak».\nSanta Klararen diñakoa zan onelako itzkera, eta eskutitza irakorritakoan, esan zien lagunai: «Atozte, atozte uso mansoen gisan pobrezako kabian gordetzera». Santa Klarak etzuen zelo gitxiago agertu S. Franziskok baño pobrezako botoaren kunplimentuan, eta ala egiñ zuen ondasunen errenunzia betikoa beretzat eta bere ordenarentzat. Eta gauza jakiña da nola gogor egiñ zien Aita Santuen erreguai, boto ura ez austeagatik. Gregorio IXgarrenak eskeñi ziozkan egun batean lur batzuek bere Ordenarentzako, denbora tristeetan bizi ziralako, eta ikusirik artzeko uzkur zegoela, esan zion: «Zure botoak eragozten badizute artzea, nik oetatik askatzen zaitut». «Aita Santua, Klarak erantzun zion, zorionekoa nitzake nere pekatu guzien barkazioa iritxiko banuke; baña ez det nai askaera bat Ebanjelioko konselluak jarraitzetik libratzen nauena». Azkenik, milla erreguren bidez iritxi zuen Inozenzio IVgandik pobrezako boto betikoa egiteko eskubidea, Erromako Tribunalean eskatu dan bakarra; eta Aita Santuak izkribatu zion Santa Klarari eskutitz bat, guk emen jartzen deguna, Eleizako kondairetan beste agiri bat alakorik ez dalako:\n«Inozenzio Obispo, Jaungoikoaren serbitzarien serbitzaria, Jesu Kristogan bere alaba maite Klarari, eta Asisko San Damiango Konbentuko beste mojai, osasuna eta bedeinkazioa».\n«Nola eskeñi nai bai zeraten osotoro Jaungoikoari, eta utzi munduko gauza guziak, zuen ondasunak saldu eta oen prezioa pobreai partituaz, bidea, egia eta bizitza dan Jaungoiko Pobreari pobreza oso osoan jarraitzeko; ez dizute ezerk ere galeraziko asmo aiñ santua betetzea; alabaña, kanpoko egaztiai jaten ematen dien Jaunak, eta belar eta lorez lurra estaltzen duenak, mantendu eta jantziko zaituzte, betiko zuen jakia Berbera izango dan eguneraño. Nola eskatu baidiguzun pobreza osoaren gallaldia edo pribilejioa, eskutitz onen bidez agintzen degu, iñork ere, dana dala, etzaitzala beartu munduko ondasunik artu, euki edo gordetzera. Goza dezazutela Jaungoikoaren pake santua Jesu Kristogan zuk, zure erlijiosak eta San Damiango konbentua maitatzen dituztenak, eta Juizioko egunean ar dezatela saritzat betiko zoriontasuna».\nDenborak konsagratu du pribilejio au millagro bereziakiñ. Seireun urte badira Santa Klararen aizpak Jaungoikoaren Probidenzian bakarrik daukatela konfianza, eta beste ainbeste denbora bada Probidenziak, ama ernai batek bezela daukala Santa Klararen mojen kontua. Jateko ogirik ez dutenean jotzen dute konbentuko ezkilla, limosna eske daudelazko siñalean, eta iñork sokorritzen ez baditu bedeinkatzen dute Jaungoikoa, eta bazkariaren ordez kantatzen dute alegere esker-onezko kanturen bat.\nKlarisen Ordena zabaldu da munduan Erlijioso txikienen moduan, eta izan ditu ark bezelako gora berak. Santa Koletak biurturik aurreneko gogortasunera XVgarren eunkian, eskeintzen die gorde leku eta munduko gaiztakerien kontra erremedio bat neke eta sakrifizioak eramanzale diran animai, eta bi alde oetatik begiraturik merezi du jendeen errespeto eta kristauen esker ona. Baña esan bear degu, eta diogu pena aundiarekiñ, munduak ez dio beti justizia egiñ anima garbi oen sakrifizioai. Munduaren Era edo Edade erdian Santa Klararen alabak artzen zituzten non nai poz zoragarriarekiñ, eta etzituzten arkitzen bear anbat alabanza Jainkoaren amoriozko biktima borondatezko oentzat. Zergatik? Zergatik denbora aetan fedea eta kristau sensua bezegoen; oraingo denbora oetan ordea, ez die ekarri berai alako onginai eta errespetorik. Emezortzigarren eunkiak, au da Voltairenak, edo deserritu zituen, edo eraman zituen urkamendira erlijiosak ziralako bakarrik, eta oraingoak utzitzen badie, ori da, persegitzeko asmoa daukalako. Gaur dan egunean bada jende parte bat, jakintsuna eta besteen giaria esan genezakeana, begi gaiztoz Klarisai, beste Ordena Erlijiosoai bezela begiratzen diena, esanaz ausardi aundiarekiñ: «zer egiten duten errejaz barrendik daudenak, zergatik lurpetzen dira bizirik, lau pareta tartean obi batean bezela?».\nErantzuera da txit erraza. Oek egiten dute Santa Maria Magdalenak Jesusen oñetan egiten zuen lana. Ez dio Ebanjelioak autu dutela parterik onena, eta Mariaren egoera Martarena baño ederragoa dala? Pensatu nai duen edozeiñ kristauk arkituko du Jaungoiko beragan Oraziora emanak dauden Orden Erlijiosoen izaeraren arrazoia. Gauza guzien Jabe soberanoak eztauka eskubidea aukeratzeko animen batzuek desegiñ ditezen bere aurrean aldareko lanpara argia bezela? Eta galdetu nai badiezute zer egiten duten, galdetu orobat, zer egiten duten orrako zeru boillan zinzilik dauden izar, gizonak egundaño kontatu eziñ dituenak. Zergatik lorerik ederrenak para ditu eremuan, baldiñ an beren usai gozoa gizonagandik urruti banatzen badute? Zergatik serafiñak inguratzen dute bere Jargoia, aingeru mandatariak kriaturetara bialtzen dituen bitartean? Jaunaren birjiñak alabatzen dute Jaungoikoa gau ta egun izar, lore eta serafiñak bezela. Au ez da asko? Zeiñ zerate zuek, gizonen umeak, zuen interes eta gloria Jaungoikoaren interes eta gloriaren parean jartzeko? Baña ez pensa moja Klarisak ez dutela deus balio mundurako, bada bizitza penitente eta santuzko ejenploakiñ serbituaz gañera, serbitzen dute beren orazioakiñ: Ah! Sar al bagindezke Jaungoikoaren gauz ezkutuetan, arriturik geratuko giñake ikustean munduko gauzetan ere oen lanbideak daukaten indarra. Nai ditugu diogun egiaren pruebak? Irakurri bedi Santa Klara Asiskoaren bizitza, eta orri bakoitzean ikusiko da diogunaren arrazoia. Beste askoren artean kontatuko ditugu gertaera bi.\n1239garren urtean ogei milla sarrazeno edo turko Federiko IIgarrenak soldatan zeuzkanak inguratu zuten Espoletoko ballera, Aita Santuari zion leialtasuna kastigatu, eta Erromako murruetan Enperadoreak berak sufritu zuen auzi-abarza bengatzeko. Eziñ kontatu litezke gizon basati aek egiñ zituzten gaiztakeriak, suturik uria sakeatzeko esperanzarekin, eta kristau izenari zioten gorrotoarekiñ. Igarotzen ziran suzko pillare bat bezela, utziaz beren ondoren negarra, miseria eta eriotza. Onelako etsaien artean iruditu diteke nolako ikararekiñ egongo ziran erriak. Jarri zituzten beren etzauntzak San Damiango konbentuaren aurrean eta ikusirik etxe ura defensa gabe zegoela, erabaki zuten artzea, eta ala gau batean eskallerak parata igo ziran murru gañera uju eta iskamilla aundiak emanaz. Moja errukarriak aurreneko ujuak aditu zituztenean, joan ziran ikaraz abadesaren anparura, txitoak mirua ikustean kolkaren egopera dijoazen bezela. Santa Klara zegoen oatua aspaldian aultasunezko gaitzarekiñ, baña estuasun artan bere gaitzaz aztu, eta bere lagunen peligroa baizik gogoratu gabetanik, altxa zan oetik, eta arturik Sakramentu Santua gordetzen zan kopoi edo ontzia, para zuen sarrazenoak pasa bear zuten ataburuan, eta belaunikaturik, egiñ zion Jesus Sakramentatuari erregu au: «O Jesus, utziko diezu fedegabeen mendean erortzen zure amoriozko esnearekiñ mantendu dituzun zure serbitzari umill oei, eta emango dieztezu pizti gogor oei zure izen santua aitortzen duten birjiñak? Nik eziñ gorde ditudan ezkero zure anparupean ipintzen ditut». Oraindik Klara erregutzen zegoen, aditu zuenean aurraren gisako itz ots bat, ziona: «Bai, beti gordeko zaituztet». «Jauna, esan zion berriz Klarak, gorde ezazu oro bat, zure amorez gu mantentzen gaituen uri ongillea». Eta zeruko bozak erantzun zion: «Uriak eraman bear asko izango du, baña ez da ondatuko». Promes onekiñ sosegaturik, Klarak esan zien mojai: «Nere alaba maiteak, ez negar egiñ. Ziertotzat daukat, etzagula batere gaitzik gertatu bear. Para konfianza guzia gure Jaungoikoagan». Au esatean agertu zien kopoia fedegabeai, zeñak ikaraturik, edo zeruko argiarekiñ itxuturik, berealaxe ies egiñ zuten.\nAndik zazpi urtera 1246ko urtean Asis arkitu zan beste perill guzizko batean. Alemaniako enperadore Federiko bigarrenak beti zeukan gerra agiri edo estalia Aita Santuaren kontra, eta bera beziñ gaisto eta gogorrak agintari ordezkoak beti zeramazkiten Italiako erri batzuetara gerraren ondamen triste eta negargarriak. Vital de Aversa, aetako agintari batek para zion ingurua Asisko uriari urte onetan, erreerazi zituen laboreak, atera arbolak, eta egiñ juramentu, etzuela andik alde egiñgo uria menderatu gabe. Biztanleak, nola baiziran gitxi denbora luzean gogor egiteko, egun batetik bestera uste zuten labanaz pasatuak, edo erriaren ondamenean lurpetuak izatea. Estuasun aundi onetan Klarak bildu zituen bere mojak, eta esan zien zein penatua zegoen, bada Santuak beren biotzeko sentimentuetan ez dute berezitzen Jaungoikoaren amorioa eta beren erriarenganakoa. «Aizpa maiteak, esan zien abadesa beneragarriak, erri onek ematen digu guri eguneroko ogia, beragatik bidegabekeria aundia egingo genduke sokorrituko ez bagenduke gure indarren neurrian». Bereala buruak autsez estali zituzten, eta Sagrarioaren aurrean belaunikaturik, eskatu zioten Jaungoikoari negarrez, arren, uria libra zezala.\nBirjiñ aen erregua aditua izan zan, eta biaramon goizean (San Juan, illaren 22an) setiatzalleak, barrengo jendearen itxumustuko irtenaldiarekin nasturik, uste izan zuten salduak izan zirala, eta batetango ikaraz beterik, utzi zituzten beren dendak eta ies egiñ zuten eragabero. Uri Serafiñdarra salbatu zan. Eta beraren onrarako esango degu etzala engañatu millagroaren motiboaren gañean, bada etzion egokitu agintarien azkartasunari eta soldaduen baloreari, ezpada Faborinoren alabaren merezimentuen bitartekotasunari. Guziok batetan alabatzen zituzten Judit berri onen birtuteak, zeñazaz baliatu zan Jaungoikoa beste Holofernes ura bentzutzeko, eta uriko karrikaetan aditzen ziran pozkariozko kanta eta soñu ederrak, Betuliakoetan aditu ziran bezela, ango sitiatzalle gogorraren eriotz ondorean.\nAñ aundia da orazioaren indarra erlijiosoen ezpañetan. Eta bitartekotasunezko egiñkizun au obeto betetzeko mojak erretiro osoan eta garbitasunik tatxagabeenean bizi badira, ez dira bedeinkatu bear? Eta ez da bildur izatekoa baldin mundu galdu eta gaizto onetan bizi balira kutsatuko lirakeala eta aen barau-bijiliak alperrikakoak izango lirakeala? Beragatik moja Klarisak konbentuko bakartasunean sartzen diranean, munduak orretatik artzen du mesedea. Jende txeak, askotan beren buruak jakiñtsun egiten dituztenak baño geiago dakienak, au ezagutu du berezko zenzuarekiñ. Zorigaitz aundiak inguratzen gaituztenean deitzen du mojen konbentuetako ateetan, eta eskatzen die beren besoak zeruronz altxa, eta beren errezoakiñ desarmatu dezatela Jaungoikoaren justizia. Jainkoari nai dakiola oraingo Gobernuak giatzea konfianza eta justiziazko sentimentu oetatik, ezagutu dezaten nun dauden adiskide egiazkoak eta galtzer dagoen munduaren salbatzalleak. Zenbat geiago ikasten duten kristau erriaren kondaira, anbat argiroago ezagutuko dute urrezko letraz izkribatzea nai gendukean egia au: Konbentuak dira santu geiago egiten diran tokiak, eta santuak dira munduari eusten diotenak.\nPenitenziako bigarren Ordenaren sortze, aurrerapen eta protxuari begirada au emanik, biur gaitezen ostera Santa Klaragana, esanaz zerbait beraren merezimentu eta birtuteen gañean, zeñak diran egiaz Aita San Franziskoren obra. Ez ote du merezi begirada bat berari egitea? San Franziskoren alaba espiritual, aren diñako lagun oitura galduak zuzentzeko lanbide aundian, eta beraren jarraitzalle santutasunean zan onek dauka leku berezia XIIIgarren eunkiko kondairan, izanik bera denboraldi ura edertzen duen gloria garbienetako bat.\nSan Franziskogandik ikasi zuen Jesus Sakramentatuarenganako jaiera biguña, eta ordu osoak aldare aurrean pasatzeko oitura piadosoa. Eri bazegoen, askotan gertatu oi zizaion bezela, oean eserita iruten zuen liño piñ piña, zeñarekiñ egiten zituen korporalak Eleiza pobreetarako, agertuaz orrela Aldareko Sakramentu Santuarenganako bere debozioa. Aiñ umilla zan, non guzien buru edo abedesa izanik, egiten zituen konbentuko lanik bilutsenak; aiñ karidadegillea, non egiten zan Jaungoikoaren serbitzarien serbitzari; aiñ modutsua, non bere bizitzan beiñ bakarrik altxa zituen betazalak, Aita Santuari bedeinkazioa eskatzeko, eta orduan ikusi zan begiak zeru-koloreko urdiñak zituela; aiñ mortifikazio aundikoa, non egunik geienetan barautzen zuen txit gogorki; itz batean, zeuzkatzian bere Aita doatsu San Franziskogan ikusiko ditugun doai edo perfezio barrengo guziak.\nBerriz ere arkituko gera Santa Klararekiñ beste mugaldi bietan, baña bitartean bagoaz kontatzera emen Loreetxoetako liburuan ikusten degun pasarte bat, Santuen bazkaria izendatu litekeana. Da San Benito eta Santa Eskolastikaren Agurraren berritze bat.\nFranziskok maiz bisitatzen zuen San Damiango konbentua, bada bere atsegiña zan muñtegi ura bere itzarekin eskolatu eta giatzea. Abadesak, esker biotzekoenak anbesteko ernaitasunagatik emanik, erregutu zion askotan utzi zezaiola Porziunkulara bisita bat egiten, zeña zan deseo txit bidezkoa Santa Klaragan. An igaro nai zuen egun osoa arekiñ batean, bertan elkarrekiñ bazkari-mokadua egiñaz, baña San Franziskok etzuen nai izandu. Ama Birjiña Aingerueneko praideak jakindu zutenean Santa Klararen eskaera, ondo iritzirik, beraren alde itz egin zioten San Franziskori modu onetan: «Uste dezu usatzen dezun gogortasuna ongi datorrela Ebanjelioko aginteakin? Santa Klara da Jaunaren Birjiña maitea, eta eskatzen duena berriz, ez neke eta inportanzi aundikoa, eta enpeñatu dan ezkero, zergatik zuk kontra egiñ bear diozu? Etzatzu gogoratzen zure esanera utzi zituela munduko arrokeriak, eta lirio guzizko ori zuk aldatu zenduela zeruko esposoaren jardiñean? Egiaz da zure alaba espirituala, eta eun bider geiago balio duen gauzaren bat eskatuko balizuke, etziñioke ukatu bear». «Uste duzute, esan zien, aren deseoa kunplitu bear dedala?». «Bai, guziok batetan erantzun zuten, merezi du». «Ongi da, egiñgo det zuen iritzia, eta Klararen poza oso betea izan dedin, nai det etorri dedilla Ama Birjiña Aingeruenekora kolazio egitera. Aspaldi da San Damianen itxitua dagoela, eta poz aundia sentituko du ikustean berriro Jesu Kristoren esposaren beloa artu zuen konbentua. Emen, bada, guziok jango degu elkarrekin Jaunaren izenean».\nFranziskok señalatu zuen egunean egiñ zuen Klarak erromeri ura bere mojaetako batekiñ, eta beraren billa San Damiana joan ziran fraide batzuekiñ batean. Santua atera zizaion bidera, eta aurrena eraman zuen profesioko urriñ gozoa oraindik sentitzen zan Porziunkulako kapillara, eta gero konbentu barrena. Maia zegoen prestatua, eta zan mantel pobre bat lurrean zabaldua, San Franziskoren oiturara, eta onen gañean ogi batzuek jarriak. Franziskok bedeinkatu zituen, fraideak jarri ziran inguruan, eta aren parean Klara bere lagunarekiñ. Etzegoen an ezer arinkeria edo mundutar gauzarik. Ez al ziran asi jaten, noiz eta Franzisko jarri zan jolasean Jaungoikoaren gañean, eta aiñ itz egoki eta biziakiñ egiñ zuen, non bazkaldarrak zeruko atsegiñez berengandik irtenik aztu ziran gorputzeko jakiaz. Denbora berean Asisko jendeak, Betona eta ingurumarietakoak ikusi zuten Porziunkula erretzen zegoela; iduritu zitzaien Eleiza, konbentua eta aldameneko basoa gar bete betean zeudela; bereala joan ziran sua itzaltzera, eta paretetik igota sartu ziran konbentuan. O zeñ arriturik geratu ziran, barrengoak zeramaten bizitzaren pasartea ikusi zutenean! «Guk ikusi degun sua, pensatu zuten berengan, su millagrozkoa zan, eta aen animak urtzen dituen Jainkozko amorioaren señalea». Eta itz bat esatera benturatu gabe, beren lurrekoak an esango ziran jolas zerukoakiñ nastutzeko bildurrez, alde egiñ zuten andik isilik eta arriturik, eta etxetara ziranean kontatu zuten oiuka ikusi zuten millagroa.\nAbadesa itzuli zan arratsean bere konbentura iritxi zituen ondasun ispiritualetatik bere alabai parte ematera. Egun ura guzia igaro zuten mojak pena eta naigabe aundienean, zeren bildur ziran andik bialduko ote zuen beste konbenturen bat gobernatzera, Ageda aren aizpa bialdu zuen bezela. Argatik aen poza aundia izan zan beren Ama ostera ikusi zutenean; eta ez txikiagoa berriz, aditu ziotenean kontatzen Ama Birjiña Aingerueneko pasarte millagrozkoa, eta San Franziskoren jolas biguñ zoragarriak. Oek izandu ziran Ama Birjiña Aingerueneko murruak ikusi zituzten mirariak 1221garren urtean.\nSanta Klarak 41 urtean gobernatu zuen Dama pobreen Ordena. Eztakit Santuen Kondairan ote dan onen bizitza baño penitenteagorik, baña segurki, ez da eriotza gloriosoagokorik. Ezaguturik iltzera zijoala, egiñ zuen testamentua, zeñean bere mojai senipartetzat uzten zien pobreza serafiñdarra. Nola frai Rejinaldok erregutzen baizion gaitza pazienzian eramatera, Santa Klarak erantzun zion: «Ene anaia, gure Aita San Franziskoren aotik gure Jaungoikoak bere graziaren balioa ezaguerazi ziran ezkero, ez da anbeste kosta zadan gauzarik. Ez da mortifikaziorik aiñ gogorrik, eta eritasun aiñ nekosorik iruditu zadanik». Ondorean erregutu zien frai Leoni eta frai Angel Rietiri irakurri zezaiotela Jesusen Pasioa San Juanen erara, gero Eleizakoak artutakoan, jarri zizaion argi errañua bekokian eta esan zuen: «Ea, nere anima, jakizu lagun on bat daukazula biderako, eta giari on bat bidea erakusteko. Ez ezer bildur izan, zaude soseguz, bada zure Egilleak santutu zaitu, eta beti kontu egiñ dizu gurasoaren bere umeakiko amorio biguñarekiñ. Eta zu, Jauna, bedeinkatua izan zaitezela kriatu nazulako. Ikusten dezu, esan zion bere aide Sor Amadagana zuzendurik, ikusten dezu, nola begira nagokion Gloriako Erregeri?». Denbora berean Jaunak eman zion ikusketa misteriosoa moja aetako bati, eta onek ikusi zuen nola zeruko Erregiñak, zuriz jantzitako birjiña talde aundi batek zerraikiola, konbidatzen zuen Klara Jainkozko Bildotsaren eztaietara, eta artzen zuen aren anima, lore bat artzen dan bezela.\nAla ill zan Klara Birjiña, ura baldiñ eriotza bazan, 1253ko abustuaren 10garren eguneko arratsean, San Franzisko ill zanetik 27garrenean. Eta kardenal Ugolinoren illoba Aita Santu Alejandro IVgarrenak para zuen Santuen lumeroan 1235garren urtean, emanaz Umillen Dukesa eta Pobreen Prinzesaren titulu gloriosua (Kanonizazioko Bulda). San Buenabenturak egiñ zuen beraren alabanza, gizonak anbat biziko diran itz oetan: «Birjiña Jainkoaren maiteak, eman zuen udaberriko lore batek bezelako usai gozoa, eta argi egin zuen egun sentiko izarrak bezela».


Alberto Yarini, Habanak maite zuen 'chuloa' • ZUZEU\nAlberto Yarini, Habanak maite zuen ‘chuloa’ –\nHabanan nintzela, Partagas tabako fabrikako mostradorean literaturaz galdetu nuen. Betaurreko zahar batzuren atzean zegoen iraultzaren adineko emakume hari irakurzale usaina hartu bainion Cohiba aroma gainetik. Aholkua non eskatu asmatzea ez da lan erraza hainbeste ziri dituen hiri batean. “Yarini Durruchaga”-ren biografia gomendatu zidan zalantza izpirik gabe. Baina nor da Yarini?\nPuro garestien ordez, liburu zerrenda batekin atera ginen handik. Fabrikara sartu aurretik ere belarrira itsatsita genituen jineteroak atzetik eskaintza estranbotikoak botatzen ari zitzaizkigula, bidaia laguna eta biok “Yarini Durruchaga” hori nor demontre ote zen eztabaidan genbiltzan. Durruchaga, ez ote zen Gurrutxagaren moldaera bat? Jatorri euskaldunekoa ote zen Habanako chulo “maitatuena”, mostradoreko andreak esan zigun legez? Artean chulo bat zer zen ere ez genekien-eta, harroputza zela pentsatzen genuen inozo-inozo. Gure ezjakintasunean ez genbiltzan hain oker.\nKapitolioaren plaza zeharkatu aurretik emakumeak esandako liburu guztiak ondo apuntatu genituen papertxo batean, Yariniren izena letra larriz apuntatu ere. %95tik gorako hezetasuna ebakitzen, Habana zaharrera bidean jarri ginen liburu denda bila. Kuriosoa da Habana, ohitu arte zoratzekoa, liburu bera CUC batean (Euro bat baino apur bat gutxiago) eta 25 CUCtan topa baitezakezu denda ofizial ezberdinetan. Denda ez ofizialetan aldiz, zure traturako abildadearen araberakoa da salneurria, merezi duzun prezioa.\nHamaika ezezko borobil jaso genituen liburu denda ofizial guztietan. Yariniren izena aipatzearekin batera ezetz zioten guztiek, eta beste libururen bat eskaintzen ziguten antzekoa balitz bezala. Kolorez beteriko azala zuten Cubako prostituzioaren inguruko hainbat liburu eskaini zizkiguten. Guk ere ezetz erantzun bizkor, Yarini Durruchaga delakoaren bila genbiltzala. Horrela itzulika ibili ginen Armen Plazako bigarren eskuko liburu merkatura iritsi arte.\nArmen Plazako liburu merkatutik dezente jendek jaten du. Ez dago konpetentziarik elkarri itsatsita dauden egurrezko estante artisauen jabeen artean. Batek daki agian guztiak bat dira eta elkargo antzeko bat dute egina. Kontua da, liburu bat eskatzen duzunerako, plaza osoak dakiela zeren bila zabiltzan. Eta horrela abantailaz hasten direla tratuan, edozein ale altxorra bailitzan salduz. Okerrena da, haiek jakin ala ez jakin, benetan altxor mordoa dutela han. Munduan beste inon topatu ezin diren altxorrak. Inolaz ere ordaindutakoa balio ez dutenak.\nSouteneur habaneroaren izena aipatzerako, oso ondo muntatu zuten plana, eta bakarrik bi saltzailek erakutsi ziguten alea plaza osoan. Haietako batek azala hautsita zuen. “Mira hermano, este es un libro que no vas a encotrar en librerias del Estado”, eta gisako argumentuez limurtu nahi gintuzten salneurri ahalik eta puztuena jartzeko asmoz. Habanara iritsi nintzenean oso txarra nintzen erregateoan, baina ordurako zerbait banuen ikasia eta pare bat aldiz ezezko irmoan amaitu genuen tratua. Plazari azken buelta bat eman eta 5 CUCtan atera nion alea. “Son duros los vascos”, irriz berak. Ziur denei berbera esaten ziela, edo ez. Horrekin hilabete erdiz jateko bazuen, txitxarroi dezente erosteko-edo. Nik banuen zakukada liburu, eta tartean Dulcila Cañizaresen, ‘San Isidro 1910, Alberto Yarini y su época‘.\nDurruchaga abizenik ez zen ageri inon Cañizaresen lanean, bere jatorri euskaldunaren hipotesia errefusatu genuen beraz. Alberto Yarini XIX. mende amaierako proxeneta famatuaren biografia zen hura, ikerketa lan bortitza, bera ezagutu zuen jendearen testigantzetatik eraikia. Kazetaritza lan brillantea. Oso nobeleskoa, lotzen zaituen horietakoa, beltza. Trinidadera bidean pintxazo bat aski izan zen liburua jateko lehen orrialdetik azkenera.\nGarai haietan, mafiak irla karibearreko hiriburua hezurretaraino hartuta zuenean, prostituzioa industria bat zen. Gizonezkoentzako aisialdi sexualaren industria, ehunka emakume esklabu sexual bihurtu zituena San Isidro auzoko “bost zonetan”. Hastapenetan, “ofizio” horretan esklusiboki arraza beltzeko esklabuek jarduten zuten, baina, independentzia gudek ekarritako txirotasunak eta baliabide eskasiak emakumezko zurien portzentaia erruz igo zuen. Mundu osotik zetozen prostitutak, batez ere Hegoamerikatik eta Europatik, haietarik asko Madrildik eta Andaluziatik. ‘La Lucha’ egunkariko kazetari batek halaxe zioen: “Urreak erakarrita beti, batzuetan engainatuta, besteetan haien borondatez, taldetxotan iristen ziren kaira, morroi xahutzaile eta eder batek lagunduta. Honek ogibide bat promesten zien; modistena, kapeluginena, kamareroena… ondoren ‘bizi txarrera’ eramaten zituen (…)”. Guzti horri profesional frantsesen inmigrazioa gehitu behar diogu, ez baitziren otar bereko sagar. Prostituta frantsesek iraultza ekarri zuten, izan ere, sexu orala zekarten, ordura arte Cuban ezezagun zena. “Frantsesa”.\nSan Isidro esaten denean, Yarini esan behar da.\nFamili onekoa bazen ere, souteneur bizitza hautatu zuen Alberto Yarini y Ponce de León jatorri italiar eta kanariarreko gazteak (Biografian ez zen Durruchagarik inon ageri, misterio bat da Partagas fabrikako emakumeak nondik atera zuen euskal abizena). “Oihal finenetan bilduta” jaio zen, Cañizaresek idazten duenez, Cirilo Jose Aniceto Yarini zirujau eta dentistaren eta Emilia Ponce de León emakume finaren amodio harremanetik. Aitaren pausuak segi zituen bere anaia Cirilori ez bezala, gaztaroan ez zitzaion ezer falta izan eta beti nahi zuena lortzera ohitu zen, inguru matxista eta patriarkal hartan. Kontua da Yarini Habanako jaun eta jabe egin zela sexu industrian, gizon errespetatua izan zen, lagun eta etsai mordoa egin zuena eta eragina izan zuena garaiko hiriburuko arlo guztietan, politikan barne. Alderdi Kontserbadoreko kidea zen eta garaiko burgesia dirudunenarekin zein herri xumeenarekin nahasten zekien. Diotenez beti zen edonori laguntzeko prest eta fina nahiz elegantea izateaz gain oso bortitza omen zen. San Isidroko putetxe guztiak bereak ziren, tolerantzia gunea kontrolpean zuen alajaina. Gerardo Taylor San Isidroko bizilagunak industria haren tamainaz ohartarazten gaitu biografian: “San Isidrori atera zaion diruarekin kale osoa urrez asfaltatu liteke eta espaloi bakoitzean harribitxi handiak jarri”. Zenbat emakune gaixoren negarra, odola eta bizitza kostatu ote zuen bidegabekeria hark?\nGaueko bederatzietatik aurrera, etxeak zabaltzen zituzten eta bertako argiek, zein, musika eskaseko kafe teatroek giro berezi bat ematen zioten San Isidrori. Egunez lasaitasun hutsa zena, gauez sua, sexua eta pornografia bihurtzen zen han. Hurrengo goizera arte. Gaueko izerdi eta gorputz jariakinen usain ustela soilik geratzen ziren eguneko lehen orduan, zuloen garbiketaren ondorio. Hori zen San Isidro.\nJosé Basterretxea Zarduendo, Louis Letot eta prostituten guda.\nLouis Letot souteneur frantsesaren agerpenarekin eta honen botere gosearekin zeharo lotuta dago Yariniren gainbehera. Letot izan zen chulo habanarraren etsairik handiena, elkar akabatzeraino. Eta istorio hau ezingo genuke ulertu Jose Basterretxea ‘Pepe’ gabe, Yariniren lagun mina. Altua, ile beltzekoa eta begi berdekoa; indartsua eta sudur zuzenduna zela kontatzen du Cañizaresek. Bere amaren negarren eta erreguen gainetik izan zen proxenetaren lagun fidelena heriotzera arte. Aitak, Jose Basterretxea Oiartzabal bizkaitarrak, 18 urterekin utzi zuen Euskal Herria karibera fortuna bila joateko eta Angela Zarduendorekin batera hamar seme-alaba izan zituen. Tartean ‘Pepe’.\nBasterretxeak Jose Anicetoren dentista-kontsultan ezagutu zuen Yarini eta ordutik bat izan ziren 1910eko azaroaren 22 odoltsura arte. Egun hartan Habanako prostibulo ia denak bururik gabe geratu ziren. Louis Letoten eta Yariniren lehia ez zen soilik profesionala, amodioak etsaitutako bi gizon boteretsu ziren garaiko Habanan. Kubatarrak fama ona eta begirunea zuen hirian. Frantsesak botere gosea eta negozioaren zati handi bat. Azken txispa, dinamita lehertarazi zuena, “La Petite Berthe” izan zen. Letotek azken bigarren bidaian Frantziatik ekarritako prostituta gazte eder bat, sekulako fama zuena.\nHabanan famatu egin ziren koplak:\n“Franceses carentes de honor,\nsi no queréis que Yarini,\nos arranque vuestra vida”\nLetotentzat esklusiboki egiten zuen lan Berthek, baina nagusia berriz bidaian Parisera joan zenean Alberto Yariniren luxuak ikusita, souteneurrez aldatzea erabaki zuen. Eta Yarinik onartu, nahiz eta jakin gudu baten hasiera izango zela hura. Frantsesa bidaiatik itzultzean Yarini pertsonalki joan zitzaion gertatu zena kontatzera, jada ezpata soinuak entzun zitezkeenean. Letoten chuloek kubatarra akabatu nahi zuten, ohorea berreskuratzeko bide bakartzat zuten hura.\n1910eko azaroaren 22an Louis Letotek Yarini tirokatuta larriki zauritu zuen bere putetxeetako batetik atera zenean. Basterretxeak erantzun eta momentuan bertan akabatu zuen frantziarra, buruan asmatu baitzion Yarinik oparitutako errebolberrarekin. Aurrez ondo prestatutako ekintza izan zen, aurreko espaloiko teilatuetan kide frantsesak baitzituen lana amaitzeko.\nAlberto Yarini Ospitalean hil zen eta notizia hiriburu osoan zehar hedatu zen ordu gutxitan. Bere hiletara 10.000 habanar joan ziren. Alberto Cárdenas hilerriko langileak zioen: “Inoiz ez dut ahantziko hileta hura, ikusi dudan handienetakoa baita”. Zaldi ederrez tiratutako luxuzko karroza batek zeharkatu zuen Habana, Yariniren jaiotetxetik hilerriraino, atzetik sekulako jendetza zuela. “Ez pentsa jende taldetxo bat zenik, masa erraldoi bat zen espaloitik espaloira etxadi mordo batean zehar”, zioen Cardenas ehorzleak. Heriotzak berak mito bihurtu zuen.\nBasterretxea berriz, epaitu eta kartzelan sartu zuten. Ziegan denbora bat igaro ostean influentzia politikoak medio indultatuta atera eta lanpostu bat lortu zuen Loteria Nazionalean.\nCubak hori du lagun\nEta Habanara itzuli ginenean, berriz Zarautzera etorri aurretik, Yariniren kaleak zeharkatu genituen berriz ere. Detaileei eta historiari gehiago erreparatuz, beste betaurreko batzurekin begiratuz oro. Ikusi genituen XX. mende hasiera hartan prostituta etxeak zirenak, egun Habana turistikoan kamuflatuta. Esklabutza sexualaren auzoa, San Isidro. Alberto Yarini hil zuten lekua eta inguruak. Txundigarria izan zen. Aitzakia ederra Habana askoz ere hobeto ezagutzeko puntarik punta. Cubak hori du lagun, ordutik hona ez dela deus aldatu gauza batzuetan.\nDulcila Cañizaresen, ‘San Isidro 1910, Alberto Yarini y su época’. (Ederra)\nPelikula txar bat egin dute istorioa aitzakiatzat hartuta. (Ez dizut gomendatzen ikustea)\nRequiem por Yarini antzezlana.\nOraindik ere erabiltzen dute Yariniren mitoa. Hemen.\nAlberto Yarini, biografia, cuba, dulcila cañizares, habana, havana, jose basterretxea, karibe, Kuba, literatura, merkatua, partagas, prostituzioa, proxeneta, San Isidro, souteneur, vieja, zaharra\nZuZeuk itxura berria dakar berriz\nZer duzu buruan “Alberto Yarini, Habanak maite zuen ‘chuloa’”-ri buruz\nAmonamantangorri 2012-04-14 16:21


Txina 1.3T, 2.5T, 5T, 10T altzairuzko ihesa Iman zaharra Aingura finkatzeko fabrikatzaile eta hornitzaileentzat | Meiko Magnetics\nAltzairuzko ahoa iman ohiaezin hobea da alboetako moldean altxatzeko aingurak finkatzeko diseinatuta egotea, gomazko ohiko lokailuen ohiko torlojuen ordez. Esfera erdiko formak eta erdiko zulaketa-zuloak hormigoizko paneletik ateratzea errazten dute desmoldatzerakoan. 1.3T, 2.5T, 5.0T, 7.5T edo 10T motaz beteta gaude tamaina desberdinetako aingura jasotzeko. Gomazko zigilu gehigarria ere beharrezkoa da aingura irmotzeko lehengo imanaren zuloan tinko eusteko.\nAinguratzeko Ahalmena Altxatzea D d H Torlojua Indarra\nmm mm mm KILOGRAMO\nMeiko Magnetics beti gogoan izan du "berrikuntza, kalitatea eta bezeroaren eskakizunak direla enpresaren oinarriak". Muntaketa magnetikoetan dugun ezagutzak zure ideia hobeak lor ditzakeela espero dugu. Hemen aurkituko dituzu aurrez aurre egiteko zure eskakizun estandarrak edo sistema magnetiko pertsonalizatua.\nAurreko: Neodimioko iman irregularra Epxoy estaldura beltzarekin\nHurrengoa: 350KG, 900KG Loaf Imana Aurrefabrikatutako Altzairuzko Errailetarako edo Kontratxapatuzko Itxiturarako\n1.3T hutsune imana\n2.5T Ainguratzeko Imana\n5T Ainguratzeko Imana\nAltzairuzko ahoa iman ohia\nM16, M20 txertatutako magnetiko finkapen plaka Embe ...


AirAsia hegazkina | Kutxa beltz bat aurkitu dute Javako itsasoan\nAirAsia hegazkinaren kutxa beltz bat aurkitu dute Javako itsasoan\nAstelehen honetan saiatuko dira itsasotik ateratzen. Itsasora eroritako hegazkin horretan 162 bidaiari zeuden. Orain arte, 48 hilotz baino ez berreskuratu dituzte.\nHegazkinaren zati handiak berreskuratu dituzte azken egunetan. Argazkia: EFE\nAirAsiako hegazkinaren atzealdea topatu dute, Javako itsasoan\nJoan den abenduaren 28an desagertutako AirAsiako hegazkinaren kutxa beltz bat aurkitu dutela baieztatu dute Indonesiako agintariek. Hegazkinaren hainbat zatien artean dago kutxa beltza, ur azpian oraindik ere. Astelehen honetan saiatuko dira itsasotik ateratzen, Channel News Asia kateak zabaldu duenez.\nHegazkinaren fuselajearen zati handienen bila egon dira gaur Indonesiako erreskate-taldeak. Hegazkina abenduaren 28an desagertu zen, 162 bidaiari zeramala. Litekeena da fuselajearen zati handi horretan hilotz gehienak harrapatuta egotea.\nEzbeharra jazo zenetik bi aste igaro dira. Javako itsasoan zabaldutako ontziak itsas-zorua miatzen ari dira sonar batez baliatuta. Gutxienez identifikatu gabeko sei zati metaliko handi aurkitu dituzte. Eguraldi-baldintzak eta itsas-korronteek erreskate lanak zaildu dituzte, eta horiek hobera egin bezain laster, urperkariak haren bila joango dira.\nItsasora eroritako hegazkin horretan 162 bidaiari zeuden. Orain arte, 48 hilotz baino ez berreskuratu dituzte.


Guri buruz - Lockey Safety Products Co., Ltd.\nNylon Segurtasuneko Giltzarrapoa\nAluminiozko Segurtasuneko Giltzarrapoa\nBaloiko balbula blokeatzea\nAtea Balbula Blokeoa\nTximeleta Balbula Blokeoa\nBoladun balbula blokeatua\nBlokeo elektrikoa eta pneumatikoa\nBlokeo kutxa eta poltsa\nBlokeatzea egiten duzun aukera da, segurtasuna Lockey-k lortzen duen helmuga da.\nBlokeoa Lockeyren bizitza osorako ibilbidea da, blokeatzea bakarrik eta profesionalki egiten dugu.\nDiseinu pertsonalizatuak egiteko gure I + G saila dugu.\nSegurtasun irtenbideak onartzen dira blokeo prozedura nola burutu ideiarik ez baduzu.\nSegurtasuneko ekoizpena da eraginkortasun ekonomikoa eta garapen iraunkorra lortzeko oinarria. Laneko istripu gehienak fabrikazioan, instalazioan edo mantentze-lanetan ustekabeko energia edo kontrolik gabeko energia askatzean abiatzearen ondorioz sortzen dira.\nLockey-k energia arriskutsu bakoitza blokeatuta egon behar duela dioen filosofiari jarraitzen dio. Munduko langile guztiaren bizitza txinatar kalitatearekin babestea da Lockey-ren ahalegina.\nLockey Safety Products Co., Ltd laneko segurtasuna bermatzeko sortu zen. Jabetza intelektualeko eskubide independenteen lehen mailako zuzendaritza taldea eta serieak ditugu, ISO9001, OHSAS18001, ATEX ， CE eta SGS zerfitikatuak dituena, segurtasunerako irtenbideak eskaintzen ditu makineriaren, elikagaien, eraikuntzaren, logistikaren, kimikaren, energiaren eta gainerako industria guztiei dagokienez. Produktuen sortak segurtasun giltzarrapoa, balbulen blokeoa, kableak blokeatzea, blokeo etiketak, blokeo hasp, kudeaketa blokeatzeko geltokia eta abar barne hartzen ditu blokeoak barne, merkatu kuota eta aintzatespen bikainak nazioartean eta nazioartean.\nLockey I + G, fabrikazio eta esportazio zerbitzua integratzen duen enpresa modernoa da, lehen mailako zuzendaritza taldea eta jabetza intelektualeko eskubide independenteak ditu. Makineriaren fabrikazioan, elikagaietan, eraikuntzan, logistikan, industria kimikoan, energian eta bestelakoetan oinarritu ginen enpresei segurtasun irtenbideak eskaintzeko. Lockey-ren produktuak segurtasun giltzarrapoak, balbulen blokeoa, blokeo hasp, blokeo elektrikoa, kableen blokeoa, taldeen blokeo kutxa, blokeo kit eta geltokia, etab.\nGure fabrikazioak ISO9001, OSHA, OHSAS18001, ATEX eta abar bezalako arauak betetzen ditu.\nHelbidea:D eraikina, Tangxia industriagunea, iparraldeko Baixiang herria, Yueqing, Zhejiang, Txina. Posta: 325603


"Hauteskundeetan kolpe handia jaso dugu; baina altxatu gara" - Mondraberri\nAhal Dugu Arrasateren balorazioa:\n"Hauteskundeetan kolpe handia jaso dugu; baina altxatu gara"\nUdal hauteskundeetatik aste bat pasata, Arrasateko Ahal Dugu zirkulutik kanpaina eta emaitzen ebaluazio eta hausnarketa bat burutu dugu era kolektiboan, etorkizunerako balio izan dezan ideiarekin, lehen harria izan dadin udal mailan proiektu hausle eta eraldaitzaile bat garatzeko ardatz sozial, feminista eta ekologistaz.\nTestua: Ahal Dugu Arrasate / Argazkia: Ahal Dugu Arrasateren artxibokoa / 2019ko ekainak 6, osteguna\nUdal hauteskundeetatik aste bat pasata, Arrasateko Ahal Dugu zirkulutik kanpaina eta\nemaitzen ebaluazio eta hausnarketa bat burutu dugu era kolektiboan, etorkizunerako balio izan dezan ideiarekin, lehen harria izan dadin udal mailan proiektu hausle eta eraldaitzaile bat garatzeko ardatz sozial, feminista eta ekologistaz. Era berean zintzotasun eta gardentasun ariketa bat egitea dugu xede, gure buruarekin zintzoak ez bagara ezingo ditugulako gure akatsak onartu, gardentasunez publiko egitea era berean eztabaida hiritarrei zabaltzen diegulako eta ezkutatzeko ezer ez daukagula erakusten dugulako.\nMaiatzaren 26ko hauteskundeak porrot handiak izan dira Elkarrekin Podemos-entzako\nestatal, Euskadi, Gipuzkoa eta Arrasate mailetan. Ez da erreza 2015eko udal\nhauteskundeekin konparatzea, Podemos ez baitzen bere markarekin aurkeztu; bertako\nmilitanteok hautesle agrupazioetan eta antzeko formuletan aurkeztu ginen, baina\natzerapauso orokorra oso argia izan da. Eskualdean Elkarrekin Podemosek 1.375 bozka\ngaldu ditugu, "aldaketaren bloke"ko (Baleike eta Irabazi Debagoienan) 6 zinegotzietatik\nsoilik bakarra mantendu dugu, Arrasaten. Arrasaten bertan, bidean 878 boto utzi ditugu eta 881ean geratu gara, ia %50-eko ordezkapena galduz, 2 zinegotzi gutxiago. Datuak gogorrak eta hotzak dira, baina objetiboak eta emaitzen zergatia ulertzea, gure akatsak aitortzea, lehenengo pausoa da etorkizunean aldatu ahal izateko.\nUste dugu Arrasaten, beste udaletan bezala, boto dinamika ezberdinek jokatu dutela.\nDinamika batzuk ardatz estatalean, beste dinamika batzuk erkidego ardatzean eta beste\ndinamika batzuk tokiko ardatzean. Estatu mailan Unidas Podemos marka eta ereduaren\nhondoratzea orokorra izan da salbuespen batzuekin: Andaluzian, non Podemosek beste sujektu zabalago batean parte hartuz eta alderdi eraikuntza eredu ezberdinarekin (Durangoko Herriaren Eskubidea izanik gertuko antzerako adibidea), emaitzak hobeak izan dira.\nBarne-gatazkak; autokritika, demokrazia, eztabaida eta pluralismoaren faltak; buruzagia eta alderdiaren erabateko identifikazioa; iraganean arerio eta egun aliatu den PSOE-rekiko dependentzia eta mendekotasuna; jende askoren aldetik Podemos "beste alderdien bezalakoa" denaren asimilazioa; goitik eraman den Podemos-IU bateratasun artifiziala; militantziaren ustutze progresiboa; zirkuluen garrantzirik eza... faktore hauek guztiek parte hartu dute igande honetako emaitzetara eraman gaituen tendentzian, baita Arrasaten ere.\nEuskadin begira, Catalunyan ere gertatu den bezala, botoa asko polarizatu da gehiengoen blokeetan: EAJ eta EHBildu. Hauteskunde orokorren gertutasunak dinamika hau indartu du eta PSE-k haizea alde eduki du Sanchezen garaipenaren esker (azken hauteskunde hauek ere, intentzio horrekin deitu zituzten). Erkidego mailako atzerapausu orokorrean, Bizkaia da Elkarrekin Podemos hobeto mantendu den lurraldea eta Gipuzkoa portzentaia baxuena atera den lurraldea.\nArrasaten, gehiengoen blokeko dinamika hau are gehiago sakondu da, bi alderdi handien artean 1.450 boto igo dituzte. PSE-k, 52 boto gehiago lortuz, portzentaia baxuagoa atera du (%0'5 gutxiago 2015ekoekin partekatuz). Gu izan gara galtzaile handienak. Kanpaina berandu hasi genuen eta auzoetan izan dugun presentzia ez da nahikoa izan. Komunikazio arloan ez gara gai izan gure ardatz nagusiak modu onenean helarazteko eta hedabideetan presentzia handiagoa behar genuen.\nIndar militanteetan higadurak eragina izan du, 2015ean izan genituen ilusio eta energiak mantentzea asko kostatu zaigu eta hori kanpotik ere nabari da. Aldi berean, arazo\nlogistikoak eta antolakuntza arazo batzuk ere izan ditugu. Baina ez da dena txarra izan.\nHondoratze dinamika orokorraren baitan eskualdeko zinegotzi bakarra mantentzea lortu\ndugu, zonaldeko emaitza hoberenak lortuz. Erabakigarriak izan gara Deba-Urola aldetik\nbatzarkide bat ateratzeko. Egin ditugun akatsak alde batera utziz kanpaina duin bat burutu dugu herri mailan, proposamen politikoetan asmatu dugu eta giza baliabide eta muga ekonomikoak kontutan hartuz, maila teknikoan eta kideen esfortzu, jarrera eta lana ezin hobea izan da.\nGure proiektuarentzat kolpe gogorra izan bada ere, Ahal Dugu Arrasaten altxatu gara eta biharko erronkei aurre egiteko oinarriak jartzen dihardugu. Arazo sozialak berdinak izaten jarraitzen dute hauteskundeen ostean eta eskubiak beste 4 urtez aginduko du Arrasaten.\nAlokairu onartezinak, pobrezia energetikoa, prekaritatea, biolentzia matxista, ingurumenaren berotzea... status quo honekin puskatuko duen eta mundua oinarriz aldatzeko borondatea duen proiektu politikoa inoiz baino beharrezkoagoa da. 881 arrasatearrek gugan jarri duten konfiantza trinkotasunez ordezkatuko dugu bai kaleetan eta baita instituzioetan borrokatuko duen indar baten eraikuntzan.


Bideokontsola libreen aldia ote da? | EIBZko liburutegia\nBideokontsola libreen aldia ote da?\n2013/10/03 -n Amaia-kargitaratuta\nAitor Aretxaga / 2013-10-02 / 721 hitz\nValve bideo-joko enpresari buruzko zurrumurru asko izan dira azkenaldian, eta azkenean, argitu egin dira. Linux gaineko sistema eragilea, gailu lerroa eta ukipenezko agintea dira aurkeztutakoak. Gurpila asmatu dute Steam-ekin, eta ostetik, etxeko egongelara moldatu.\nSteam bideo jokoen banaketa digitalerako plataformak aurreneko hedatzeko zantzuak adierazi zituen otsailean, ordura arteko sistemetatik komertzialki ohikoa ez den Linux ingurunera jauzia eginda.\nLan nekez horretan, bideo txartelei etekin optimoa ateratzeko arazoak izan zituzten, eta kontrolatzaileek berridaztea baino beste konponbiderik ez zuten izan. Orduko izerdiak gaurko irriak bihurtu dira, eta bideo kontsola propioa kaleratzeko etenik gabeko zurrumurruen ostetik, Valvek hiru iragarpen egin berri ditu, baten ordez. http://zibergela.bitarlan.net/2013/02/21/steam-bideo-jokoen-banaketa-digitalerako-euskarria-ubuntun/.\nErabat doako sistema eragilea da SteamOS, oinarrian Linux software librea daramana. Bideo jokoak gauzatzera zuzendua dagoen ingurune optimizatua aurkeztu dute, eta dauden beste aukeretatik at dago eskaintza hori. Halaber, edozein PC edo Mac ordenagailutan instalatu, eta, etxeko sarea erabiliz, egongelako telebistan jokatzea egongo da Steam bideo jokoen biltegiko katalogoko 3.000 jokoetan. Hori gutxi ez, eta aisialdirako tresna osoagoa izatea nahi dutenez, musika, telebista eta pelikula zerbitzuak txertatzekotan dabiltza hemendik gutxira. Dena dela, gaur-gaurkoz streaming era hau posible izan dadin, ezinbestekoa izango da Smart TV edo Interneterako sarbidea duen telebista edukitzea.\nValveren nahien artean ez dago bideo kontsola propioa ekoiztea, eta hainbat konpainiarekin hitzarmenak lortu ditu bakoitzak bere makina kaleratu dezan. Oinarritzat sistema eragilea partekatuko dute; SteamOS. Horrela, makina eta sistema ireki bat eskaini nahi zaizkie jokalariei; haien nahietara egokitzen den konfigurazioa daukan gailua aurkitzeko adinakoa. Prezio, errendimendu eta zehaztapen askotariko makinak izango direnak, alegia. Dagoeneko 300 prototipo dauzkate, eskaera egiten duten boluntarioek probatu dezaten.\nAginte iraultzaile hori, etxeko etorkizuneko kontsolen kontrolagailua izateaz gain, bateragarria izango da orain arteko ordenagailuetarako Steam biltegiko jokoekin. Berezitasunez josia dator, jokalari zaleenek edo hardcore deituek gogokoen duten teklatu eta sagu kontroletik hurbilen dagoen esperientzia bilatzen duena.\nXehetasunetara jota, 16 botoi dauzka Steam Controllerrak, baina deigarriena erdian dagoena da. Alde batetik, bi gainazal irristakor daude; hatz lodiekin jokoak zehaztasunez maneiatzeaz gain, elektroimanen teknologiari esker indar eta dardarak ere itzultzeko gaitasuna izango dute. Bestetik, botoi gisa konfiguratu daitezkeen lau eremuko, ukipenezko eta bereizmen handiko pantaila dauka aginteak.\nTelebista azpirako Linux sistemadun PC txikia baino gehiago?\nArrasto guztien arabera, Ubuntu-ra haien joko eskaintza zabaltzea, ez zen itsu-itsuan egindako apustua izan. Ingurune horretara bideo jokoak moldatzeko ahalegin hura plan handiago baten lehen fasea izan zen, inondik inora. Eta orain, iragarpen hauekin guztiekin, Steam bideo kontsolen lehen lerroan jarri da. Valvekoak bideo jokoen plataforma unibertsala sortzen dabiltza, harpidetza berarekin joko biltegi erraldoi batez gailu desberdinez sartzeko. Irekia izango da, gainera. Esaterako, haien software guztia askatuko dutela adierazi dute komunitateak moldatzeko edota aldaera propioak sortzeko. Haien makinetan lehentasunezko sistema eragilea ordezkatu ahal izango da, eta Steam biltegira sarbidea mantenduz, piezak aldatu ahalko dira berriengatik ordezkatzeko, eta abar.\nAmu gisako kalitatezko produkzioen faltarik ere ez da egongo, eta SteamOS sistemarako esklusiboa izango da. «Half-Life 3» bideo joko ezaguna da, sagak dauzkan jarraitzaileak profitatzeko balioko duen mugimendu komertzialean. Hala, iragan asteburuko albiste horrek aho bete hortz utzi ditu sinestunenak ere.\nEtorkizuneko negozio ereduaren giltzarria ote da? Edo jendeak ezagunak dituen ohiko Play Station, Xbox eta Nintendoren alde jokatzen jarraituko ote dute dirua? 2014. urtea erabakigarria izango da bideo jokoen mundua kode librera gerturatzeko lehen ahalegin nabarmenean.\nAutoCAD 360, sakelako eta tabletetan ere planoak lantzeko\nAutoCAD bi eta hiru dimentsioko irudiak lantzeko ordenagailuz lagunduriko diseinurako programa ezagunak erroak hedatu ditu. Tableta eta azken belaunaldiko telefonoetara egokitutako tresna dauka erabilgarri iOS eta Android sistemadun gailuentzat: AutoCAD 360. Arkitektoek, ingeniariek eta diseinatzaile industrialek askotan erabiltzen duten programa da Autodesk enpresarena, eta askorentzat lanabes ezin hobea bihurtuko da aplikazio eramangarria. Ibiltzeko erraza berriz ere, eta bulegoa eta uneko lan eremuaren arteko jauzia leuntzeko balio du planoak partekatzeak mahai gaineko, webgune, tablet eta sakelakoen artean.\nAutoCAD 360 aplikazioak CAD formatuko marrazkiak ikusteko, editatzeko eta partekatzeko aukera ematen du. Lekuan lekuko zuzenketak, aldiko dokumentazioa sortzea, berrikuspen eta onarpenak egiteko aukera aurreratuak ere baditu. Azpimarratzekoa da, baita ere, aukera horiei konexio gabe ere eusten zaiela, eta, gainera, aldi bereko erabiltzaileen elkarlanerako aukera dagoela. Aplikazio gehiago ere baditu, berriagoak direnak ordaindu egin behar badira ere. Besteak beste, hodeiko biltegiratze aukerak jaso, marrazki berriak bertan hasteko edo planoen koordenatuak erakustea zehaztasuna irabazteko aukera ematen du. Informazio gehiago nahi izanez gero, https://www.autocad360.com/.\nAutoCAD 360 eskuragarri dago App Store eta Google Play dendetan eta hainbat bertsiotan. Doakoak eta 90 euro arteko preziotakoak daude, hain zuzen ere.\nKategoria Berria egunkaria, Teknologia, etiketak 2013, Aitor Aretxaga, AutoCAD 360, Berria, Informatika, Steam Controller, Steam Machines, SteamOS by Amaia. Gorde lotura.


Eibarrek Leganes hartu du mendean lehia zuzenean | SD Eibar - Web Oficial\nEibarrek Leganes hartu du mendean lehia zuzenean\nKike Garcíaren golak hiru puntuak eman dizkio taldeari emaitza onei jarraipena emanez\nEibarrek Leganes hartu du mendean Ligako bosgarren jardunaldian. Armaginek neurketa serioa egin dute hasieratik eta denboraldiko bigarren garaipena lortu dute. Kike García izan da arratsaldeko golegile bakarra eta dagoeneko taldeko lau aurrelariek gol bana egitea lortu dute bost jardunalditan.\nLehiaren hasiera alternatibaz betea egon da. Mendilibarren mutilek abisatu dute lehenik. Paulok area barruan egindako jaurtiketa langa gainetik irten da kanpora. Talde pepineroa erantzuten saiatu da berehala. Kanpotarrek geldikako jokaldiak aprobetxatzen saiatu dira. Minutu batzuk beranduago iritsi da lehen zatiko abagunerik garbiena. Enrichek langara jaurti du area barruan jasotako baloia.\nBigarren zatian, armaginek norgehiagokari erritmo handiago eman nahi izan diote. Gauzak horrela, lehen minutuetan birritan iritsi dira Leganesen zelaira. Lehen abagunea Enrichek izan du Coteren erdiraketa on baten ostean. Bigarrenean, Enrichek langara errematatu du De Blasisen erdiraketa. Baina Kike García adi zen baloia jaso eta sare barrura bidaltzeko.\nHandik aurrera, eibartarrak lortutako errenta mantetzen saiatu dira. Bigarrena egiteko aukerak izan ditu gainera. Garbien Kike izan du buruz buruko batean. Jaurtiketa, ordea, gora joan zaio aurrelariari.\nBukaeran markagailua ez da mugitu eta Eibarrek Ligako bigarren garaipena eskuratu du. Taldeak hiru neurketa daramatza galdu gabe. Jarrai dezala.\nMunicipal de Ipurua (4.457 ikusleak)


“Naturara itzultzea. Utopia literarioa ote?” - Nontzeberri\nHasiera/LITERATURA/“Naturara itzultzea. Utopia literarioa ote?”\n“Naturara itzultzea. Utopia literarioa ote?”\nHorixe da gaur goizean, prentsaurrekoan aurkeztu den Gutun Zuria Bilboko Letren Nazioarteko Jaialdiaren XI. edizioaren titulua eta hausnarketa-gaia. Apirilaren 23tik 29ra bitartean, makina bat idazlek eta proposamen literariok bilduko ditu Gutun Zuriak, naturarekin harremanean egoteko eta ingurunearekin oreka bilatzeko beharraz sakonki berba egiteko. Natalia de Miguel (Bilbo, 1986) koreografoaren Clara piezarekin inauguratuko dute jaialdia. Bilboko artistak Azkuna Zentroaren dantza garaikideko egonaldian egin duen lanaren emaitza da obra.\nAurtengo arrazoinamenduen artean, kapitalismoan oinarritutako egungo gizarteari egindako kritika izango da nagusi, eta hala naturarekin bat eginez, zoriontasunaren bilaketaz idatzi duten hainbat idazleren testigantzak haizatuko dira bertan, horretarako propio eratu diren hitzaldi, eta elkarrizketen bidez. Horietan, eta batzuk aipatzearren, honako idazleek hartuko dute parte: Manuel Rivas, Stefano Mancuso, Eudald Carbonell, Maja Lunde, Lars Myting, Bernardo Atxaga, Hasier Larretxea, Ixiar Rozas, Maider López, Aingeru Epaltza, Juanra Madariaga, Terry Tempest Williams eta Cesar Aira, besteak beste.\nIdazleekiko egunez eguneko zita jakiteko, hona hemen egutegia.\nOinarritzat, Henry David Thoreau idazlearen figura hartuko da, joan den urtearen hondarretan bera jaio zela berrehun urte bete dira eta. Idazle hori naturaren defendatzaile unibertsaltzat hartu da, eta Walden eta Desobedientzia zibila lanen egilea izan zen. Berak proposaturiko hainbat ideiaren bidez (hippie mugimenduaren sorketan oinarrizko printzipiok izan zirenak) jaialdiak hausnarketarako bazka luzatu nahi dio zaleari.\nAurten, Gutun Zuriak berrikuntza ugari izango ditu, hala nola, Spoken Word poesiaren Nazioarteko Lehendabiziko erakusketa. Gainera, Nazioarteko Liburuaren eguna ere ospatuko da Azkuna Zentroan ELE! poesia eta musika ikuskizunarekin (Federico García Lorca, Lauaxeta, Hernández, edo Cernudaren testuak). Menhir Instalación 0 izeneko instalazio interaktiboa eta performancea ere ikusi ahalko da apirilak 23etik 29ra.\nErakusketak eta zinema ziklo bat ez dira faltako, eta hala, XIX. Mendeko Euskal Herritik bidaia erakusketa, Zinematekako ziklo berezia, Zientziatekako dibulgazio programa, eta baita ikasleei zuzendutako sormen literarioaren inguruko tailerrak ere antolatu dira.\n“Ez Dok Hiru Akustikoa”, ostiralean Portugaleten


IREKI DA “DE MAR A MAR – PIRINEOS DE CIRCO” PROGRAMAKO ZIRKU GARAIKIDE IKUSKIZUNEN IKERKETARAKO ETA SORKUNTZARAKO EGOITZA ARTISTIKOEN ETA LAGUNTZEN BIGARREN DEIALDIA – Bilbao Kultura\nHome » Berriak » Bilbao Kultura @eu » IREKI DA “DE MAR A MAR – PIRINEOS DE CIRCO” PROGRAMAKO ZIRKU GARAIKIDE IKUSKIZUNEN IKERKETARAKO ETA SORKUNTZARAKO EGOITZA ARTISTIKOEN ETA LAGUNTZEN BIGARREN DEIALDIA\nBilboko Udala da Europa mailako lankidetzarako ekimen horren bazkideetako bat. Helburua zirku garaikidearen sorkuntzari eta hedapenari laguntzea da.\nProiektuak onartzeko azken eguna irailaren 1a da. Oinarri osoak webgunean daude: www.bilbokokalealdia.eus.\nIrekita dago jada zirku garaikide proiektuen garapenerako bigarren laguntza deialdirako izen emate epea, zirkuko arteen aldeko mugaz gaindiko “De Mar a Mar – Pirineos de Circo” lankidetza ekimenaren barruan. Bilboko Udala, 14 bazkidek osatzen duten programa horren parte da. Programak ia bi milioi euroko aurrekontua du, zirku garaikideko artista profesionalak prestatzeko eta ikuskizunak sortzeko eta hedatzeko.\nBigarren deialdia, artisten eta konpainien sorkuntzarako baldintzak hobetzera eta sorkuntza prozesuan zehar zein ondorengo emanaldietan Pirinioen bi aldeetan mugitzera zuzendutako sorkuntzaren laguntzarako fondoaren barruan dago.\nBazkideen artean zenbait eskola daude, Escola de Circ Rogelio Rivel edo Le Lido, Frantziako Tolosako Jean Jaurés bezalako unibertsitateak, entsegu eta sorkuntza lekuak eta lantegiak, La Grainerie, Central del Circ edo Hameka, eta baita hedapenerako guneak eta eremu publikoko erakundeak ere, urtero Bilboko Kalealdia kaleko arteen nazioarteko jaialdia eta Zirkualde zirku jaialdia antolatzen duen Bilboko Udala, besteak beste.\nProiektuen aukeraketa urrian egingo da Frantziako Tolosan. Modalitate bakoitzerako hautagaitzen formularioa eta oinarri osoak online daude, “De Mar A Mar” programaren webgunean https://demaramarblog.wordpress.com eta www.bilbokokalealdia.eus webgunean. Proiektuak onartzeko azken eguna irailaren 1a izango da.\n← BILBOKO UDALAK IBILBIDEA PROPOSATZEN DU GAUR EGUN ERE ORAINDIK GERRA ZIBILAREN AZTARNAK GORDETZEN DITUEN HIRITIK, ONDAREAREN HEDAPENERAKO BILBAO IZAN PROGRAMAREN BITARTEZ\nBILBOKO UDALAK 2017KO ASTE NAGUSIA IRAGARRIKO DUEN KARTELA HAUTATZEKO LEHIAKETA DEITU DU →


Kenpo Kaiko azterketak egin ziren Elorosoro kiroldegian | El Diario Vasco\nOiartzunKenpo Kaiko azterketak egin ziren Elorosoro kiroldegian\nKenpo Kaiko azterketak egin ziren Elorosoro kiroldegian\nIkasleak azterketa egiten. / OIARTZUNGO KENPO KAI\nBASTEROBERRI OIARTZUN. Martes, 19 diciembre 2017, 08:20\nPasa den larunbatean, hilak 16, Elorosoro kiroldegian izan zuten zita Nafarroako zein Gipuzkoako zenbait herrietako Kenpo Kaiko ikasleek. Nafarroako eta Gipuzkoako herri ezberdinetako 200 bat gaztetxok izan zuten beren gerrikoaren kolorea aldatzeko aukera. Nafarroatik Bera, Elizondo, Sunbilla, Ziga, Errazu eta Garzain herrietako gaztetxoak bertaratu ziren. Gipuzkoatik, berriz; Aduna, Oiartzun, Irun, Errenteria, Donostia, Pasai Donibane eta Andoaindik.\nAzterketan ikusitako maila oso altua izan zen, Euskal Herriko Kenpo Kaiaren etorkizuna bermatuta dagoela erakutsi zuten gaztetxoak. Lan bikaina egin zuten bai Gipuzkoatik zein Nafarroatik etorritako gaztetxoek.\nAipamen berezia Oiartzungo Kenpo Kai elkarteari. Oiartzungo Kenpo Kai eskolako ikasleek aurten ere oso maila altua dutela erakutsi zuten azterketan. Aurten bereziki aipatu azterketaren harira laguntzaile lanetan aritu direla Emma Garmendia, Mikel Osa eta Ibon.\nAurtengo azterketan epaile lanetan besteak beste Juan Mari Vidal Kenpo Kaiko arduraduna eta IKFko gradu zuzendari berria izendatutakoa izan da Alain Isasa Oiartzungo eta Adunako arduradunarekin batera. Beraz zorionak denei egindako lana eta lortutako emaitzengatik.\nOKEko Ohorezko Erregionaleko mutilen garaipena Zuzendaritza talde berria Haurtzaron


“Ines horrek dizkin potroak!”. Aldiro esaten diot Txelori ez hitz egiteko hala inori buruz. Eta gutxiago laurogeita hamarrak pasatako etxekoandreaz. Astean hirutan joaten zaio etxera, bi orduz. Lurrari argizaria ematera eta zilarrak garbitzera. Bi langintza horiek adostu zituzten.\nBakarrik bizi da Ines laurehun metro karratuko etxean. Bakarrik edo. Laurogeita lau bete zituenean bizitza osorako soldata agindu zion bizilagun bati, Loliri, gauero haren etxera biltzeagatik. Egunean zehar beste laguntzaile bat izaten du, etxeko lanak egin eta jatorduak moldatzeko. Denbora gehiago egiten du gabe, iritsitakoa bidali eta hurrengoa aurkitu bitartean.\nEz da eraman errazekoa Ines. Denak behar du berak nahi bezala. Eta ez bakarrik gatzak edo plantxak, tenperaturak edo usainak. Denaren barruan sartzen dira iritziak, erantzunak, itxura, hitz egiteko modua eta jarrerak ere. Denak berak nahi bezala eta berak nahi duenean. Eta ia dena nahi bezala egiten dutenak aurkitzeko suerteagatik harro egon beharrean —eta izan ditu pare bat halako—, huts egiteen bila xahutzen ditu indarrak Inesek.\nTxelori grazia egiten dio. Edo egin izan dio, behintzat. Beti ekartzen du xelebrekeriaren bat Inesen etxetik bueltako kafesnerako. Ez Inesek kontatua. Inesek ez dio ezertxo ere kontatzen. Agindu bakarrik. Eta tranpak jarri.\n“Tranpak, bai, tranpak: edo ez dun tranpa hogei eurokoa silloiaren atzean ezkutatzea?”.\nInesak domatzen abila dela esaten du Txelok. “Segituan esan zionat: Ines, hogei eurokoa silloiaren atzean ezkutatzen didazun hurrengo aldian, hartu eta ez naiz gehiago itzuliko. Zeuk ikusi”. Inesek ukatu egin omen zion, jakina. Nahi gabe galduko zuela, erori egin izango zitzaiola. “Zahartu eta badakizu...”.\n“Zahartu eta gaiztotu”, egiten du barre Txelok. Egiten zuen.\nAutoz hamar ordutara bizi du seme bakarra Inesek. Auzoan entzuna du, Inesen jaiotetxean apopilo egondako gazte segail batena ote den. Sekula ez dio galdetu. Orain dozena erdi urte izan zuen Txelok semearen berri ere, Inesenean hasi berritan etxekoandrea ohe ondoan erorita aurkitu zuenean. Ez zuen asko aztoratu Txeloren deiak. Loliri abixatuko ziola, ea hark atenditzerik ba ote zuen, eta bestela zuzenduko zuela zahar-etxeren batera indartu bitartean. Txelok argitu zion ez zirudiela ezer larririk zuenik, medikua etortzekoa zela eta geratuko zela zain Loli azaldu ezean. Eskertu zion semeak. Emateko berri, mesedez.\nLoli baino lehen iritsi zen medikua. Txeloren susmoa baieztatu zuen: ezer hautsirik ez, tentsioaren gorabeheraren batek eragindako ondoeza. Deskantsua, eta biharamunerako berria bezala. Horixe esateko deitu zion atzera berriz semeari, eta hark ez zuela besterik espero, erantzun. “Bi bat hilabetez behin egiten du halakoren bat. Medikutara joatea ez da bere estiloa”, gehitu zuen.\nHiru zahar-etxetan egona da Ines. Luxuzkoak hirurak. Hiruretatik bidali zuten.\nSemea ahalegindu zen interna bilatzen. Ama moldatu zen uxatzeko.\nInesek nahi duena egitea du helburu bakar: oraintxe “Benidorko espezialista batekin ordua hartuta daukat”; eta hurrena, “Abokatuarekin hitz egin behar dut, Madrilen”; edo “Asunto bat Taranconen” edo “Talavera de la Reinan gestioa” agintzen dio Loliri. Joan-etorria taxian beti. Eskura ordaintzen die denei.\nLoliri ere bai obedientzia.\nSemeak deitzen dio tarteka Txelori, ea amak ez ote duen oraindik etxetik bota galdetzeko. Eta Txelok gorabeheraren baten berri emandakoan barre egiten du, hamar ordutara entzuteko moduko barrea. Txelok ez du zer galdurik. Pentsatzen duena esaten dio Inesi eta baita semeari ere, eta lasai sartu eta irten ohi da haren etxetik. Lasai sartu eta irten izan da orain arte.\nNoizean behin, barruan nahikoa distira badela irizten dionean, haize pixka bat hartzera ateratzen du Ines. Gogo onez eraman izan du betiko media beltzak betiko dendan erostera, edo betiko media beltzak betiko dendan erosteko dirua ateratzera betiko bankura ere bai, betiko txokolategian kafesnea, “Kafe-kafea, goraino, esne hotz tanta batekin, aparrik gabe, eta behar bezala garbitutako katilu zabalean” hartu ondoren.\n“Ines horrek dizkin potroak!” esanez iritsi da, berandu gaur. Inori buruz hala ez hitz egiteko entzuteko betarik gabe. Barre eta negar bereiz ezinean kontatu dit Inesen etxerako bidean, auzoko bankuko zuzendariak inguratzeko keinua egin diola ataritik. Ez dakiela ondo ari ote den, baina jakinaren gainean jarri nahi duela Ines banketxean izan dela. Goizean goiz. Bulegoa zabaltzerako zain.\n“Ines?”, Txelok; “ez da oinez ibiltzeko gauza-eta!”. Oinez. Ines. Lehen orduan. Eta harekin bi ezezagun. Eta garrantzitsuena: “Inesek etxea saldu du. Milioi batean. Milioira iritsi gabe”.\nTxelori milioia arnasbidean trabeska geratu zaio. Itotzera iritsi gabe. “Euro” erantsi du banketxeko zuzendariak, kopuruak kalte egitekotan, zenbatekoa zehaztearen garrantziaz jabetuta. “Hura da jabe bakarra”. Ines, noski. Saltzailearekin eta eroslearekin etorri omen da. “Ez dakit ondo ari ote naizen, baina kontzientziak norbaiti esateko eskatzen zidan”.\nTxeloren kontzientziak semeari deitzeko eskatu dio. Korrika txikian igo da Inesen etxera. Itsumustuan ireki du atea eta han zer, eta ohetik jaikitzeko ahalegin antzuan señora, kamixoian, ileak nahastuta. “Gaur ere berandu, Txelo...?”.\nPotroak, Ines horrek!\n“Ileak nahastuta, hi! Ileak apropos nahasteko lana hartu din! Esnatu berria balitz bezala! Eta kamixoia soinean! Kaleko arropak erantzi eta berriz ere ohekoa jantzita ni iristerako. Hik uste?”.\nEz dio semeari deituko. Oraingoan ez. Kontzientzia distira egin arte argizariz igurtzi behar badu ere, oraingoan ez. Ez dio deituko.\nLasai hartzeko esan diot. Berak ezagutzen du Ines inork baino hobeto. Hartuko dio neurria berriz ere. Eta deituko dio semeari aurrerago. Barre egingo du hark.\nBarrerik egin gabe altxatu aurretik esan dit: “Hire alabak topatuko zinan umezaina, noski”.


Ternua etxearen gizonentzako VALMAN jaka oso arina, transpiragarria eta sendoa da, eta mugimendu-askatasun bikaina eskainiko dizu trekkingean, mendi-ibilaldietan, alpinismoan eta antzeko jardueretan. PFCrik gabeko uraren kontrako tratamendua du, jasangarritasunaren alde dugun jarreraren erakusgarri; eta, erosotasun handiagoa emateko, hiru patrika kremaileradun ditu, bai eta txano, eskumutur eta barren elastikoak ere.\nTxanodun jaka, Shellstretch ehunean egina, eta uraren aurkako PFC gabeko tratamenduarekin. Oso arina, elastikoa eta transpiragarria da eta kremaileradun hiru poltsiko ditu, bai eta txano, eskumutur eta barren elastikoak ere, erosoago egoteko.\nSpecial Price 143,96 € Regular Price 179,95 €


Aieteko 'Exodoa, hondakinak aterpe' erakusketan bisita gidatuak egingo dituzte : Irutxuloko Hitza\nAieteko 'Exodoa, hondakinak aterpe' erakusketan bisita gidatuak egingo dituzte\nAiete Kultur Etxean Exodoa, hondakinak aterpe erakusketa antolatu dute udaleko Lankidetza sailak eta Euskal Fondoak, eta bisita gidatuak egingo dituzte. Erakusketa bi zati nagusitan dago banatuta: alde batetik, Siriako kurduek gaur egun pairatzen duten zigorra islatzen duen Andoni Lubakiren 40 argazkiren bilduma dago, eta bestetik, Karlos Zurutuza kazetariak Fatma 22 urteko neskari buruz egindako dokumentala ikus daiteke. Unibertsitateko ikaslea da Fatma, eta etxetik kanpo bizi da Turkiak 2018an bere herria suntsitu eta okupatu zuenetik. Bere bizitza berrabiarazten ari zela, Ankarak beste eraso bat bideratu zuen bere eskualdean.\nBisita gidatuak Lubakik eta Zurutuzak egingo dituzte, eta hilaren 24an izango dira; 10:30etik 11:45era eta 17:00etatik 18:15era euskaraz eta 12:00etatik 13:15era eta 18:30etik 19:45era gaztelaniaz. Bisitetara joateko lekua erreserbatu beharra dago, lankidetza@donostia.eus helbidera idatzita edo 943-48 14 71 telefono zenbakira deituta.


'Inmediaciones' arte jaialdiak gorputza izango du gogoetagai\nInmediaciones arte jaialdia ospatuko da Iruñean irailaren 3tik 8ra bitarte. Jaialdiaren eztabaida gai nagusia gorputza izango da, baina horretaz gain mugimendua, hitza, irudia, artearen etengabeko aldaketa eta espazioaren erabilpena ere jorratuko dituzte.\nAntolatzaileak Laida Azkona, Elisa Fernandez eta Ghislaine Verano dantzariak dira eta haien helburua gizartean artearen inguruko gogoeta bideratzea da. Gainera, jaialdian tartea izango dute berrikuntzen bila dabiltzan sorkuntza guztiek.\nJailadiko emanaldi bakoitza Iruñeko toki ezberdin batean izango da, bakoitzari egokien datorkion gunean. Errotxapea, Gaztelu plaza eta Uharte eszenatoki bihurtuko dira, esaterako. Inmediaciones jaialdiko emanaldiak genero guztietakoak dira, antolatzaileek adierazi dutenez diziplinen arteko muga gero eta "lausoagoa" delako. Irailaren 4ean tailer pedagogikoak izango dira eta 5etik aurrera dantza, antzerki eta performanceak. Egitarau osoa hemen.\nplinen arteko muga gero eta "lausoagoa" delako. Irailaren 3an eta 4ean tailer pedagogikoak izango dira eta 5etik aurrera dantza, antzerki eta performanceak. Egitarau osoa hemen.